Kun Taano ta Dai Kita Maninigong Magputik—Tukduan an Saimong mga Aki\nHALIMBAWA sabihon nin sarong aking babae ki nanay nia: “Opo, mapuli tolos ako pagretira.” Alagad ta dai sia nagpuli asin nakikawat sia sa mga katood nia dangan an sabi nia ki nanay nia: “Dai po ako pinapuli kan maestra ko pagretira.” Tama daw na sabihon an arog kaiyan?—\nAno an salang nagibo kan aking lalaking ini?\nO halimbawa sabihon nin sarong aking lalaki ki tatay nia: “Dai ko man po sinipa an bola sa harong.” Alagad paano kun talagang sinipa nia iyan? Sala daw na sabihon na dai nia iyan sinipa?—\nItinokdo sa sato kan Dakulang Paratokdo an tamang gibohon. Sabi nia: ‘Pabayaan sana na an saindong tataramon na Iyo mangahulogan nin Iyo, asin an saindong Dai, Dai; huli ta an laen pa digdi gikan sa maraot na saro.’ (Mateo 5:37) Ano daw an boot sabihon dian ni Jesus?— An boot niang sabihon maninigo niatong gibohon an satong sinasabi.\nMay estorya sa Biblia na nagpapaheling kun gurano kaimportante an pagsabi kan katotoohan. Iyan manongod sa duwang tawo na nagsabi na sinda mga disipulo ni Jesus. Helingon niato an nangyari.\nMayo pang duwang bulan pagkagadan ni Jesus, dakol na tawo hale sa hararayong lugar an nagduman sa Jerusalem para sa importanteng kapiestahan kan mga Judio na inaapod Pentecostes. Nagtao si apostol Pedro nin pambihirang pahayag na dian sinabi nia sa mga tawo an manongod ki Jesus, na binuhay ni Jehova hale sa mga gadan. Ini an kaenot-enoteng pakadangog kan dakol na nagduman sa Jerusalem manongod ki Jesus. Ngonyan gusto nindang orog pang makaaram. Kaya, ano daw an ginibo ninda?\nNagdanay sinda duman nin mas haloy kisa linalaoman. Alagad paghaloyhaloy, an nagkapira sa sainda naubosan nin kuarta, asin sinda nagkakaipo nin tabang tanganing makabakal sinda nin kakanon. Gusto kan mga disipulo sa Jerusalem na tabangan an mga bisita. Kaya, an dakol sa sainda nagpabakal nin mga rogaring ninda asin itinao an kuarta sa mga apostol ni Jesus. Dangan itinatao kan mga apostol an kuarta sa mga nangangaipo kaiyan.\nSi Ananias asin an agom nia, si Safira, na mga miembro kan Kristianong kongregasyon sa Jerusalem, nagpabakal nin daga na sadiri ninda. Mayo nin nagsabi sa sainda na ipabakal iyan. Desisyon ninda idto. Alagad an ginibo ninda bakong huli ta namomotan ninda an bagong mga disipulo ni Jesus. An totoo, gusto ni Ananias asin Safira na isipon nin mga tawo na mas marahay sinda kisa totoo. Kaya nagdesisyon sindang sabihon na itinatao ninda an gabos na kuarta sa pagtabang sa iba. An talagang itatao ninda kabtang sana kaiyan alagad sasabihon ninda na itinatao ninda an gabos. Ano an masasabi mo dian?—\nBueno, uminatubang si Ananias sa mga apostol. Itinao nia sa sainda an kuarta. Siempre, aram nin Dios na dai nia itinatao an gabos. Kaya ihinayag nin Dios ki apostol Pedro na dai nagsasadiosan si Ananias sa bagay na iyan.\nAnong kaputikan an sinasabi ni Ananias ki Pedro?\nDangan sinabi ni Pedro: ‘Ananias, taano ta itinogot mong ipagibo ini sa saimo ni Satanas? Saimo an daga. Dai mo man kaipuhan na ipabakal iyan. Asin dawa kan ikapabakal mo na an daga, nasa saimo an desisyon kun ano an gigibohon mo sa kuarta. Alagad taano ta nagsasaginsagin ka na itinatao mo an gabos na kuarta mantang kabtang sana kaiyan an itinatao mo? Paagi kaini nagpuputik ka, bako sanang sa samo, kundi sa Dios.’\nArog iyan kaiyan kaseryoso. Nagpuputik si Ananias! Dai nia ginigibo an sinasabi niang ginigibo nia. Nagsasaginsagin sana sia. Sinasabi sa sato kan Biblia kun ano an sumunod na nangyari. Sabi kaiyan: ‘Pagkadangog sa mga tataramon ni Pedro, natumba si Ananias asin nagadan.’ Ginadan nin Dios si Ananias! Pagkatapos, ilinuwas an saiyang bangkay asin ilinobong.\nAno an nangyari ki Ananias huli ta nagputik sia?\nPakalihis nin mga tolong oras, nag-abot si Safira. Dai nia aram an nangyari sa agom nia. Kaya hinapot sia ni Pedro: ‘Ano ipinabakal nindong duwa an daga sa kantidad nin kuarta na itinao nindo sa samo?’\nNagsimbag si Safira: ‘Iyo, ipinabakal mi an daga sa kantidad na iyan.’ Alagad kaputikan iyan! May itinada sinda sa kabakalan kan daga para sa sadiri ninda. Kaya ginadan man nin Dios si Safira.—Gibo 5:1-11.\nAno an maninigo niatong manodan sa nangyari ki Ananias asin Safira?— Itinotokdo kaiyan sa sato na habo nin Dios sa mga putikon. Gusto nia na pirme kitang magsabi kan katotoohan. Alagad dakol an nagsasabi na puede man na magputik. Sa paghona mo daw tama sinda?— Aram mo daw na an gabos na helang, kolog, asin kagadanan digdi sa daga nangyari huli sa sarong kaputikan?—\nSiisay an sinabi ni Jesus na enot na nagputik, asin ano an resulta?\nGirumdoma, an Diablo nagputik sa enot na babae, si Eva. Sinabihan sia kan Diablo na dai sia magagadan kun sia makikisuway sa Dios asin makakan kan bunga na sinabi nin Dios na dai nia maninigong kakanon. Naniwala si Eva sa Diablo asin nagkakan sia kan bunga. Kinombensir man nia si Adan na magkakan man. Ngonyan mga parakasala na sinda, asin an gabos nindang aki mamumundag na mga parakasala. Asin huli ta mga parakasala sinda, an gabos na aki ni Adan nagdusa asin nagadan. Ano an pinonan kan gabos na kasakitan na ini?— Sarong kaputikan an pinonan kaiyan.\nKaya palan sinabi ni Jesus na an Diablo “sarong putikon asin iyo an ama kan kaputikan”! Sia an kaenot-enoteng nagputik. Kun an siisay man nagpuputik, ginigibo nia an enot na ginibo kan Diablo. Isip-isipon niato ini kun natetentaran kitang magputik.—Juan 8:44.\nNoarin ka daw puedeng matentaran na magputik?— Bako daw na kun may nagibo kang sala?— Dawa dai mo tinutuyo, tibaad makapasa ka. Kun hapoton ka manongod dian, maninigo mo daw sabihon na an tugang mo an nakagibo kaiyan? O maninigo ka daw magsaginsagin na dai mo aram kun paano iyan nangyari?—\nNoarin ka tibaad matentaran na magputik?\nPaano kun dapat na mag-adal ka kan leksion mo alagad kabtang sana an napag-adalan mo? Maninigo daw na sabihon mo na pinag-adalan mo iyan gabos, dawa dai man?— Maninigo niatong girumdomon si Ananias asin Safira. Dai ninda sinabi an bilog na katotoohan. Asin ipinaheling nin Dios kun gurano iyan karaot paagi sa paggadan sa sainda.\nKaya ano man an tibaad gibohon niato, pirmeng magrabe an mga bagay kun kita magpuputik manongod dian, asin dai ngani kita maninigong magsabi nin mga tataramon na bakong gabos totoo. Sinasabi kan Biblia: “Magtaram nin katotoohan.” Sinasabi man kaiyan: “Dai kamo magpapurutikputik.” Si Jehova pirmeng nagtataram kan katotoohan, asin inaasahan nia na iyan man an gigibohon niato.—Efeso 4:25; Colosas 3:9.\nManinigo na pirme kitang magsabi kan katotoohan. Iyan an puntong idinodoon sa Exodo 20:16; Talinhaga 6:16-19; 12:19; 14:5; 16:6; asin Hebreo 4:13.\nI-share I-share Kun Taano ta Dai Kita Maninigong Magputik\nMagsabi nin Totoo\nSi Pedro Asin Ananias Nagputik—Anong Leksiyon an Manunudan Niyato?


Sadol sa Pagkawara nin Pagtubod Asin Kasalan | Buhay ni Jesus\nSadol sa Pagkawara nin Pagtubod Asin Kasalan\nSADOL MANUNGOD SA PAGKAWARA NIN PAGTUBOD\nKUN MAKAGIBO NIN KASALAN AN SARONG TUGANG\nKatatapos pa sanang ipaliwanag ni Jesus sa mga parasunod niya an dapat nindang magin kaisipan. Dapat nindang mansayon an sadiri nin siring sa mga aki, na hababa asin daing posisyon. Dapat na ‘akuon kan mga disipulo an siring na saradit na aki sa ngaran niya para maako man ninda si Jesus.’—Mateo 18:5.\nKasuarin pa sana, nagdiriskusyon an mga apostol kun siisay sa sainda an pinakaurog, kaya puwede nindang ibilang na pagtatanos an sinabi ni Jesus. Ngunyan may ibinareta si apostol Juan na nangyari pa sana: “May nahiling kaming sarong tawo na nagpapalayas nin mga demonyo paagi sa paggamit kan ngaran mo, asin pinurbaran ming pugulan siya, dahil bako ta siyang kaiba.”—Lucas 9:49.\nIniisip daw ni Juan na an mga apostol sana an tinawan nin awtoridad na magpaumay nin mga tawo o magpalayas nin mga demonyo? Kun iyo, taano ta nagigibo kan Judiong lalaking ini na magpalayas nin maraot na mga espiritu? Garo baga para ki Juan, an tawong iyan dai dapat naggigibo nin mga milagro huling dai man ini kaiba ni Jesus asin kan mga apostol.\nNagngalas si Juan kan sabihon ni Jesus: “Dai nindo pagpurbaran na pugulan siya, huli ta mayo nin siisay man na magibo nin milagro sa ngaran ko an tulos-tulos na makakataram nin ano man na maraot manungod sa sako. Huli ta an siisay man na bakong tumang sa sato kampi sa sato. Asin an siisay man na magtao sa saindo nin sarong baso nin tubig na maiinom huli ta kasaro kamo ni Cristo, sinisigurado ko sa saindo, dai niya nanggad maiwawara an saiyang balos.”—Marcos 9:39-41.\nSa panahon na ini dai man kaipuhan kan lalaki na umiba ki Cristo para magin kampi sa saiya. Eestablisaron pa sana an Kristiyanong kongregasyon, kaya maski dai kaibanan ni Jesus an lalaki, dai man nangangahulugan na paratumang ini o parasuportar nin palsong relihiyon. Malinaw na an lalaki may pagtubod sa ngaran ni Jesus, asin base sa sinabi ni Jesus, dai maiwawara kan lalaki an saiyang balos.\nSa ibong na lado, sarong magabat na bagay kun an tawong iyan mawaran nin pagtubod huli sa mga tataramon asin paggawi kan mga apostol. Nagsabi si Jesus: “An siisay man na nagigin dahilan na an saro sa mga tawong arog nin sadit na mga aki mawaran nin pagtubod, mas marahay pang sabitan sa saiyang liog nin gapong gilingan na pig-iitok nin sarong asno asin iapon siya sa katahawan nin dagat.” (Marcos 9:42) Dangan sinabi ni Jesus na dapat halion kan mga parasunod niya dawa an sarong bagay na mahalagang marhay arog nin kamot, bitis, o mata kun iyan nagigin dahilan na magkasala sinda. Mas marahay na mayo kan siring na mga bagay asin makalaog sa Kahadian nin Diyos kisa sa papagdanayon iyan pero mapaduman sa Gehena (Kababan nin Hinom). Posibleng marhay na nahiling kan mga apostol an kababan na ini harani sa Jerusalem kun sain sinusulo an basura, kaya masasabutan ninda na nangangahulugan iyan nin permanenteng kalaglagan.\nNagpatanid man si Jesus: “Siyertuhon nindo na dai nindo paghamakon an saro sa mga tawong arog nin sadit na mga aki, huli ta sinasabi ko sa saindo na an saindang mga anghel sa langit pirming yaon sa atubangan kan sakuyang Ama.” Gurano kahalaga sa saiyang Ama an siring na mga tawo na “arog nin sadit na mga aki”? Isinaysay ni Jesus an dapit sa sarong tawo na may 100 na karnero pero nawara an saro. Binayaan niya an 99 para hanapon an saro na nawawara, asin kan manumpungan niya ini mas naugma siya digdi kisa sa 99. Sinabi pa ni Jesus: “Dai nakakaugma sa sakuyang Ama na nasa langit na mapahamak an maski saro sa mga tawong arog nin sadit na mga aki.”—Mateo 18:10, 14.\nPosibleng iniisip ni Jesus an pinagdiriskusyunan kan mga apostol dapit sa kun siisay an pinakaurog, kaya nagsadol siya: “Magkaigwa kamo nin asin sa saindong sadiri, saka pagdanayon nindo an pakipagkatuninungan sa lambang saro.” (Marcos 9:50) Mas minasiram an kakanon pag may timplang asin. Pag an sinasabi nin saro may timplang asin, sabi ngani, mas madali iyan akuon kaya nakakatabang iyan na mapagdanay an katuninungan. Dai ini nagigibo kan pakikidiskusyunan.—Colosas 4:6.\nPuwedeng magkaproblema sa tahaw nin magkakapagtubod, kaya sinabi ni Jesus kun paano iyan aatubangon. “Kun makagibo nin kasalan an saimong tugang,” an sabi ni Jesus, “magduman ka asin ihayag mo an sála niya na kamo sana. Kun magdangog siya sa saimo, nabawi mo an saimong tugang.” Pero paano kun dai siya magdangog? “Mag-iba ka nin saro o duwa pa,” an sadol ni Jesus, “tanganing sa patotoo nin duwa o tulong testigo mapatunayan an gabos na bagay.” Kun dai pa maresolberan, kaipuhan nindang sabihon “sa kongregasyon,” an buot sabihon, sa mga elder na makakapagtao nin desisyon. Paano kun an nagkasala dai pa man giraray magdangog? “Ibilang mo siya na siring sa tawo kan mga nasyon asin siring sa parasingil nin buhis,” an mga tawo na habong makaibanan kan mga Judio.—Mateo 18:15-17.\nKaipuhan sunudon kan mga elder sa kongregasyon an Tataramon nin Diyos. Kun maaraman ninda na an saro nagkasala asin kaipuhan nin disiplina, an paghatol ninda “nainot nang iginapos sa langit.” Pero kun maaraman nindang inosente an saro, iyan nainot nang “hinubadan sa langit.” Makakatabang an giyang ini pag naestablisar na an Kristiyanong kongregasyon. Dapit sa siring na seryosong pag-urulay, sinabi ni Jesus: “Kun sain may duwa o tulo na nagkakatiripon sa ngaran ko, yaon ako sa tahaw ninda.”—Mateo 18:18-20.\nTaano ta an lalaking nagpapalayas nin mga demonyo dai dapat ibilang na paratumang?\nGurano kaseryoso kun an saro magin dahilan na mawaran nin pagtubod an sarong tawong arog nin sadit na aki, asin paano ipinahiling ni Jesus na mahalaga an siring na mga tawong arog nin sadit na mga aki?\nAnong paggiya an itinao ni Jesus manungod sa dapat gibuhon kun makagibo nin kasalan an sarong tugang?\nI-share I-share Sadol sa Pagkawara nin Pagtubod Asin Kasalan\njy kap. 63 p. 150-151


2 Pedro 2 | Bibliya Online | New World Translation\n2 Minsan siring, kun paanong nagkaigwa kaidto sa banwaan nin mga bakong tunay na propeta, magkakaigwa man diyan sa saindo nin mga bakong tunay na paratukdo. Pasekretong maintrodusir an mga ini nin mga sekta na máraot kan saindong pagtubod, asin tatalikdan pa ngani ninda an kagsadiri na tuminubos sa sainda, na sa siring marikas na nagdadara nin kalaglagan sa saindang sadiri. 2 Apuwera pa kaiyan, dakul an maararog sa saindang daing pakundangan na paggawi,* asin huli sa sainda an dalan kan katotoohan pagtataraman nin maraot. 3 Siring man, may kapasluan ninda kamong aaprobetsaran paagi sa mapandayang mga tataramon. Alagad an padusa sa sainda, na haloy nang nadesisyunan, dai nag-aatraso, asin an saindang kalaglagan siguradong maabot. 4 An Diyos dai nanggad nag-alangan na padusahan an mga anghel na nagkasala, kundi inapon niya sinda sa Tartaro* asin kinadenahan sinda sa lugar* na may grabeng kadikluman tanganing itagama sa paghukom. 5 Asin dai siya nag-alangan na padusahan an sarong suanoy na kinaban, alagad iningatan niyang ligtas si Noe, na sarong parahulit nin katanusan, kaiba an pitong iba pa kan magpaabot siya nin baha sa kinaban nin bakong diyosnon na mga tawo. 6 Asin ginibo niyang abo an mga siyudad nin Sodoma asin Gomorra bilang paghukom sa mga iyan, na nagtatao nin patanid sa bakong diyosnon na mga tawo mapadapit sa mga bagay na maabot. 7 Ilinigtas niya an matanos na si Lot, na grabe an pagkapurisaw sa daing pakundangan na paggawi* kan mga tawong mayong pigsusunod na pamantayan— 8 mala ta sa kada aldaw nasasakitan an matanos na kalag* kan matanos na tawong iyan dahil sa mga karatan na saiyang nahihiling asin nadadangog mantang nakaistar sa tahaw ninda. 9 Kaya, aram ni Jehova* kun paano iligtas sa kasakitan an mga tawong may debosyon sa Diyos asin itagama sa kalaglagan an maraot na mga tawo para sa aldaw nin paghukom, 10 lalo na idtong mga nagmamawot na digtaan an hawak* kan iba asin hinahamak an mga may awtoridad. Palibhasa mga pangahas asin arogante, dai sinda natatakot na insultuhon an mga tinawan nin Diyos nin onra, 11 mantang an mga anghel, dawa mas makusog asin mas makapangyarihan, dai nag-aakusar sa mga bakong tunay na paratukdong ini gamit an mapang-insultong mga tataramon, dahil sa paggalang ki Jehova.* 12 Alagad an mga tawong ini, na garo daing isip na mga hayop na naghihiro uyon sa karakteristiko nin mga hayop asin na inurugbon tanganing dakupon saka bunuon, nagtataram sinda na may pang-iinsulto manungod sa mga bagay na mayo lamang sinda nin aram. Kalaglagan an sasaparon ninda dara kan sadiri nindang karatan, 13 asin kapahamakan an magigin balos sa sainda huli kan saindang mararaot na gibo. Ibinibilang nindang kaugmahan an magpasiram-siram maski sa kaliwanagan kan aldaw. Mga ati sinda asin digta, na ugmahon na marhay sa saindang mapandayang mga katukduan mantang kaiba-iba nindong nagkakarakan sa mga pagtiripon-tipon. 14 Mahihiling sa mga mata ninda an grabeng pagmawot na makisambay asin an mga iyan dai nakakapagpugol na dai magkasala, asin inaakit ninda idtong mga* bako pang marigon sa pagtubod. Igwa sinda nin puso na tuod na sa kapasluan. Sinda mga aking isinumpa. 15 Palibhasa binayaan an tanos na dalan, sinda nagkaralagalag. Sinundan ninda an dalan ni Balaam na aki ni Beor, na grabe an pagmawot sa bayad na makukua niya sa paggibo nin maraot, 16 alagad sinaway siya huli sa pagbalga niya sa kun ano an tama. Sarong pantrabahong hayop, na dai man nakakapagtaram, an nagtaram na siring sa tawo asin inulang an kalulungan* kan propeta. 17 An mga ini garo mga burabod na mayong tubig saka garo mga alupuop na ipinapadpad nin makusugon na duros, asin an pinakagrabeng kadikluman iyo an nakatagama sa sainda. 18 Naggagamit sinda nin nakakalulang mga tataramon na dai man nin saysay. Paagi sa pagpukaw sa mga kamawutan kan laman asin paagi sa daing pakundangan na paggawi,* ineengganyar ninda an mga tawong kakasuway pa sana sa mga naggigibo nin maraot. 19 Nangangako sinda sa mga ini nin katalingkasan, pero sinda mismo mga uripon nin karatan; huli ta kun an siisay man kontrolado nin saro, uripon siya kan sarong iyan.* 20 Siyerto nanggad, kun pagkatapos na makabutas an saro sa mga digta kan kinaban paagi sa tamang kaaraman mapadapit sa Kagurangnan asin Paraligtas na si Jesu-Cristo, siya maimbuwelto giraray sa mismong mga bagay na ini asin makontrol kaini, an huri niyang kamugtakan mas maraot pa kisa kan nainot. 21 Mas marahay pa sa saiya kun dai na sana niya naaraman nin lubos an dalan nin katanusan kisa pagkatapos maaraman iyan tatalikdan niya an banal na mga pagbuot na saiyang inako. 22 Nagkatotoo sa saiya an sinasabi kan talinhaga: “An ayam nagbalik sa suka kaini, asin an urig na kinarigos sa pagligid-ligid sa lâmaw.”\n^ O posibleng “asin ibinugtak sinda sa mga kutkot.”\n^ O “mga kalag na.”\n^ O “karungawan.”\n^ O “kontrolado nin ano man na bagay, uripon siya kaini.”


Pinaumayan an Aking Sinasaniban nin Demonyo | Buhay ni Jesus\nKAIPUHAN AN MAKUSOG NA PAGTUBOD PARA PAUMAYAN AN SARONG AKING LALAKI NA SINASANIBAN NIN DEMONYO\nPagbaba ni Jesus, Pedro, Santiago, asin Juan hali sa bukid, dakul na tawo an nasabat ninda. May nangyayaring bakong magayon. May nakapalibot na mga eskriba sa mga disipulo na nakikipagdiskusyon sa mga ini. Nagkabirigla an mga tawo kan mahiling si Jesus, asin nagdaralagan sinda para sabaton siya. “Ano an pinagdidiskusyunan nindo?” an hapot niya.—Marcos 9:16.\nSarong lalaki hali sa kadaklan an nagluhod ki Jesus asin nagpaliwanag: “Paratukdo, dinara ko sa saimo an sakuyang aking lalaki ta igwa siya nin espiritung nakakapagpapúla. Sain man siya kaiyan saniban, ilinalampog siya kaiyan sa daga, asin nagsasabo an saiyang nguso saka nagraragot an saiyang mga ngipon asin nawawara an saiyang kusog. Pinakiulayan ko an mga disipulo mo na palayason iyan, pero dai ninda kinaya.”—Marcos 9:17, 18.\nMinalataw na tinatatsaran kan mga eskriba an mga disipulo huling dai ninda napaumayan an aking lalaki, asin posibleng tinutuya pa an saindang paghihinguwa. Kaya imbes na magsimbag sa napupurisaw na ama, sinabi ni Jesus sa mga tawo: “O daing pagtubod asin makasalan na henerasyon, sagkod nuarin ako kaipuhan na magdanay na kaibanan nindo? Sagkod nuarin ko kamo pagpapasensiyahan?” An mga tataramon na ini nin pagtuyaw siyertong ipinapanungod niya sa mga eskriba na nangriribok sa mga disipulo kan mayo siya. Dangan sinabi ni Jesus sa napupurisaw na ama: “Daraha nindo siya digdi sa sako.”—Mateo 17:17.\nKan paparani ki Jesus an aki, ilinampog ini kan demonyong nagsasanib diyan asin pinakiray-kisay nin grabe. Nagparaligid sa daga an aki, na nagsasabo an nguso. “Gurano kahaloy nang nangyayari ini sa saiya?” an hapot ni Jesus sa ama. Nagsimbag an ama: “Puon pa sa pagkaaki, asin parati siyang isinasalya kaiyan sa kalayo pati na sa tubig tanganing gadanon siya.” Nakimahirak an ama: “Pero kun may magigibo kang ano man, mahirak ka sa samo asin tabangi kami.”—Marcos 9:21, 22.\nDesperado na an ama, huling dawa an mga disipulo mayong nagibo para tabangan ini. Bilang simbag sa udok na pakiulay kan lalaki, pinakusog ni Jesus an buot kaini: “An mga tataramon na iyan, ‘Kun may magigibo ka’! An gabos bagang bagay posible para sa saro na may pagtubod.” Tulos na nagkurahaw an ama: “May pagtubod ako! Tabangi akong kumusog an pagtubod ko!”—Marcos 9:23, 24.\nNariparo ni Jesus an mga tawo na nagdadaralagan pasiring sa saiya. Sa atubangan ninda, sinaway ni Jesus an demonyo: “Ika na espiritung nakakapagpapúla asin nakakapagpabungog, pinagbubutan taka, lumuwas ka sa saiya asin dai ka na maglaog giraray sa saiya!” Sa pagluwas kan demonyo, pinakurahaw kaiyan an aki asin pinakiray-kisay. Dangan an aki nagin garo gadan. Kan mahiling ini kan dakul na tawo, nagsarabi sinda: “Gadan na siya!” (Marcos 9:25, 26) Pero kan kaputan ni Jesus an kamot kan aki, nagtindog ini asin ‘naumayan kan oras na iyan.’ (Mateo 17:18) Siyempre, napangalas an mga tawo sa ginibo ni Jesus.\nBago kaini, kan isugo ni Jesus an mga disipulo para maghulit, nakakapagpalayas sinda nin mga demonyo. Kaya ngunyan, kan sinda-sinda na sana sa sarong harong, naghapot sinda sa saiya: “Taano ta dai mi kayang palayason idto?” Ipinaliwanag ni Jesus na huli iyan sa kakulangan ninda nin pagtubod, na nagsasabi: “An arog kaining klase mapapaluwas sana paagi sa pamibi.” (Marcos 9:28, 29) Kaipuhan an makusog na pagtubod na may kaibang pamibi para hagadon an makapangyarihan na tabang nin Diyos tanganing mapalayas an makapangyarihan na demonyo.\nBilang pagduduon, sinabi ni Jesus: “Sinisigurado ko sa saindo, kun igwa kamong pagtubod na siring kasadit kan pisog nin mustasa, sasabihon nindo sa bukid na ini, ‘Bumalyo ka hali digdi pasiring duman,’ dangan mabalyo iyan, asin dai nin ano man na magigin imposible sa saindo.” (Mateo 17:20) Makapangyarihan nanggad an pagtubod!\nAn mga kadipisilan na nakakaulang sa pag-uswag sa paglilingkod ki Jehova tibaad siring sa literal na bukid na dai kayang balyuhon asin dai kayang halion. Pero, kun papakusugon ta an satong pagtubod, mapapangganahan ta an siring na arog-bukid na mga ulang asin kadipisilan.\nAnong sitwasyon an naabutan ni Jesus kan magbalik siya hali sa bukid?\nTaano ta dai napalayas kan mga disipulo an demonyo sa aking lalaki?\nAno an makakaya tang gibuhon kun makusog an satong pagtubod?


Pagmaigutan na Mapagdanay an Katuninungan, Labanan an Pagkauri | Pag-adal sa Torrengbantayan\nAn Torrengbantayan—Pag-aadalan na Edisyon | Pebrero 2020\nBASAHON SA Abua Acholi Afrikaans Aja Akha Albanian Aleman Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Assamese Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Español Estonian Ewe Fante Fijian Filipino Sign Language Finnish Finnish Sign Language Fon French Sign Language Ga Garifuna Georgian German Sign Language Gitonga Gokana Greek Sign Language Greenlandic Griego Guadeloupean Creole Guarani Guatemalan Sign Language Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Sign Language Italiano Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korean Sign Language Koreano Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Nigerian Sign Language Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Ruso Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Sign Language Sranantongo Sunda Swahili Swahili (Congo) Swati Swedish Taabwa Tagalog Tahitian Taiwanese Sign Language Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu\nARTIKULONG PAG-AADALAN 8\nPagmaigutan na Mapagdanay an Katuninungan, Labanan an Pagkauri\n“Pagmaigutan tang gibuhon an mga bagay na nagdadara nin katuninungan asin an mga bagay na nakakapakusog sa lambang saro.”—ROMA 14:19.\nKANTA 113 An Pagkaigwa Niyato nin Katuninungan\n1. Ano an nagin epekto nin pagkauri sa pamilya ni Jose?\nNAMUMUTAN ni Jacob an gabos niyang aki, pero espesyal an pagpadangat niya sa 17 anyos na si Jose. Ano an nagin reaksiyon kan mga tugang ni Jose? Nauri sinda, asin an pagkauri na iyan nagin dahilan na maanggot sindang marhay sa saiya. Mayo man nin ginibo si Jose para ikaanggot siya kan mga tugang niya. Dawa arog kaiyan, ipinabakal ninda si Jose para magin uripon asin nagputik sinda sa saindang ama sa pagsabing inatake daa asin ginadan nin sarong layas na hayop an paborito niyang aki. Huli sa pagkauri, naraot ninda an katuninungan kan saindang pamilya asin nakulgan ninda nin grabe an puso kan saindang ama.—Gen. 37:3, 4, 27-34.\n2. Sigun sa Galacia 5:19-21, taano ta peligrosong marhay an pagkauri?\n2 Sa Kasuratan, an pagkauri * kabilang sa nakakagadan na “mga gibo kan laman” na makakaulang sa saro na magmana kan Kahadian nin Diyos. (Basahon an Galacia 5:19-21.) Sa parati, an pagkauri an pinakadahilan nin pagkaungis, iriwal, asin daing kontrol na pagkaanggot.\n3. Ano an pag-uulayan ta sa artikulong ini?\n3 Ipinapahiling kan halimbawa kan mga tugang ni Jose kun paano an pagkauri puwedeng makaraot nin mga relasyon asin makaraot sa katuninungan na dating igwa sa pamilya. Minsan ngani dai ta nanggad gigibuhon an ginibo kan mga tugang ni Jose, gabos kita igwa nin bakong perpekto asin mapandayang puso. (Jer. 17:9) Kaya bakong makangangalas na kun minsan tibaad mauri kita sa iba. Pag-ulayan ta an pirang nagpapatanid na halimbawa sa Bibliya na makakatabang sa sato na maaraman an mga dahilan kun taano ta puwedeng makagamot sa satong puso an pagkauri. Dangan pag-uulayan ta an pirang praktikal na paagi para malabanan an pagkauri asin mapagdanay an katuninungan.\nANO AN PUWEDENG MAGIN DAHILAN NIN PAGKAURI?\n4. Taano ta nauri ki Isaac an mga Filisteo?\n4 Pag an saro mayaman. Mayaman si Isaac, asin nauri an mga Filisteo dahil kaiyan. (Gen. 26:12-14) Tinambunan pa ngani ninda an mga bubon na diyan nagdedepende si Isaac para sa pagpainom sa saiyang ataman na mga hayop. (Gen. 26:15, 16, 27) Arog kan mga Filisteo, may mga tawo ngunyan na nauuri sa iba na mas dakul an pagsadiri kisa sa sainda. Dai sana ninda gusto an mga bagay na igwa an iba kundi gusto man nindang mawara iyan sa sainda.\n5. Taano ta nauri ki Jesus an mga lider nin relihiyon?\n5 Pag an saro inaapresyar. Nauri ki Jesus an Judiong mga lider nin relihiyon huling inaapresyar siyang marhay kan ordinaryong mga tawo. (Mat. 7:28, 29) Si Jesus an representante nin Diyos, asin itinutukdo niya an katotoohan. Dawa siring, an mga lider na iyan nin relihiyon nagpalakop nin mga kaputikan para rauton an reputasyon ni Jesus. (Mar. 15:10; Juan 11:47, 48; 12:12, 13, 19) Anong nagpapatanid na leksiyon an manunudan niyato digdi? Dapat niyatong labanan an ano man na tendensiya na mauri sa mga indibidwal na may mga kuwalidad na nagigin dahilan na mamutan sinda kan kongregasyon. Imbes, dapat tang hinguwahon na arugon an saindang pagigin mamumuton.—1 Cor. 11:1; 3 Juan 11.\n6. Paano nagpahiling nin pagkauri si Diotrefes?\n6 Pag an saro tinawan nin teokratikong mga pribilehiyo. Kan inot na siglo, nauri si Diotrefes sa mga nanginginot sa Kristiyanong kongregasyon. Gusto niyang siya an ‘mangibabaw’ sa mga miyembro kan kongregasyon, kaya nagpalakop siya nin maraot na mga istorya para pakarauton si apostol Juan asin an iba pang responsableng mga brother. (3 Juan 9, 10) Minsan ngani dai nanggad niyato gigibuhon an ginibo ni Diotrefes, puwedeng mangyari na magpuon kitang mauri sa sarong kapwa Kristiyano na nakaresibi nin asignasyon na linalauman tang makua ta—lalo na kun sa hiling ta pareho lang kitang kuwalipikado kan tugang na iyan para sa asignasyon.\nAn satong puso garo daga, asin an satong marahay na mga kuwalidad garo magagayon na burak. Pero an pagkauri garo sarong nakakahilong duot. An pagkauri puwedeng makapugol sa pagtalubo kan marahay na mga kuwalidad, siring kan pagkamuot, pagmalasakit, asin kabuutan (Hilingon an parapo 7)\n7. Ano an puwedeng magin epekto sa sato kan pagkauri?\n7 An pagkauri garo nakakahilong duot. Pag nakagamot na sa satong puso an pagkauri, puwedeng magin dipisil na iyan na gabuton. An iba pang negatibong mga kuwalidad arog kan bakong tamang pag-imon, kapalangkawan, asin pagkamakasadiri nakakapagrabe sa pagkauri. An pagkauri puwedeng makapugol sa pagtalubo kan marahay na mga kuwalidad, siring kan pagkamuot, pagmalasakit, saka kabuutan. Kaya pag nahiling tang may nagpupuon na magtubong pagkauri sa satong puso, gabuton ta na tulos iyan. Paano ta malalabanan an pagkauri?\nPATALUBUON AN KAPAKUMBABAAN ASIN PAGKAKONTENTO\nPaano ta malalabanan an arog-duot na pagkauri? Sa tabang kan banal na espiritu nin Diyos, makakaya niyatong magabot an pagkauri asin maribayan iyan nin kapakumbabaan asin pagkakontento (Hilingon an parapo 8-9)\n8. Anong mga kuwalidad an makakatabang sa sato na malabanan an pagkauri?\n8 Malalabanan ta an pagkauri paagi sa pagpatalubo nin kapakumbabaan saka pagkakontento. Pag an satong puso pano kan marahay na mga kuwalidad na ini, dai magkakaigwa nin lugar diyan an pagkauri. An kapakumbabaan makakatabang na dai magin halangkawon an paghiling ta sa satong sadiri. An tawong mapakumbaba dai iniisip na dapat sanang mas dakul an itinatao sa saiya kumpara sa siisay pa man. (Gal. 6:3, 4) An tawong kontento maugma na sa kun ano an igwa siya asin dai niya ikinukumparar an saiyang sadiri sa iba. (1 Tim. 6:7, 8) Pag nahihiling nin sarong mapakumbaba asin kontentong tawo na nakakaresibi nin marahay na bagay an iba, maugma siya para sainda.\n9. Sigun sa Galacia 5:16 asin Filipos 2:3, 4, tatabangan kita kan banal na espiritu na gibuhon an ano?\n9 Kaipuhan ta an tabang kan banal na espiritu nin Diyos para malikayan an makalaman na ugali na pagkauri asin tabangan kitang mapatalubo an kapakumbabaan saka pagkakontento. (Basahon an Galacia 5:16; Filipos 2:3, 4.) Matatabangan kita kan banal na espiritu ni Jehova na siyasaton an satong kauruiraruming mga kaisipan asin motibo. Sa tabang nin Diyos, imbes na nakakaraot na mga kaisipan asin pagmati an yaon sa sato, mariribayan ta iyan nin mga nakakapakusog. (Sal. 26:2; 51:10) Pag-isipan an halimbawa ni Moises asin ni Pablo na mapangganang nalabanan an tendensiya na mauri.\nSarong hoben na lalaking Israelita na nagdadalagan pasiring ki Moises asin Josue para ibareta na may duwang lalaki sa kampo na minagawi nin siring sa mga propeta. Sinabi ni Josue ki Moises na pugulan an mga lalaking idto, pero nagsayuma si Moises. Imbes, sinabi niya ki Josue na maugma siya na itinao man ni Jehova sa duwang lalaking iyan an Saiyang espiritu (Hilingon an parapo 10)\n10. Anong sitwasyon an puwede kutanang nakabalo ki Moises? (Hilingon an ritrato sa cover.)\n10 Dakula an awtoridad ni Moises sa banwaan nin Diyos, pero bako siyang maimon. Dai siya nag-isip na siya sana an dapat na may awtoridad. Halimbawa, sa sarong pagkakataon, kinua ni Jehova an ibang banal na espiritu na yaon ki Moises dangan itinao iyan sa sarong grupo nin Israelitang kamagurangan na nakatindog harani sa tolda nin pakipagtagbuan. Dai nahaloy pagkatapos kaiyan, nabaretaan ni Moises na may duwang kamagurangan na dai man nagduman sa tolda nin pakipagtagbuan na nakaresibi man nin banal na espiritu asin nagpuon na gumawi nin siring sa mga propeta. Ano an nagin reaksiyon niya kan sabihan siya ni Josue na pugulan an duwang kamagurangan? Dai nauri si Moises sa atensiyon na nakukua kan duwang lalaking ini ki Jehova. Imbes, mapakumbaba siyang nakiugma sa sainda huli sa saindang pribilehiyo. (Bil. 11:24-29) Anong leksiyon an manunudan ta ki Moises?\nPaano maaarog kan Kristiyanong mga elder an kapakumbabaan ni Moises? (Hilingon an parapo 11-12) *\n11. Paano maaarog kan mga elder si Moises?\n11 Kun saro kang elder, may ipinapasanay daw saimong sarong brother para sa sarong pribilehiyo sa kongregasyon na gustong-gusto mong ginigibo? Halimbawa, tibaad gustong-gusto mo an saimong pribilehiyo na magkondukta sa semanal na Pag-adal sa Torrengbantayan. Pero kun mapakumbaba ka arog ni Moises, dai mo iisipon na dai ka na gayong magigin importante kun asignaran kang sanayon an sarong brother tanganing pag-abot nin panahon makaya na kaining kaputan an pribilehiyong iyan. Imbes, mauugma kang tabangan an saimong tugang.\n12. Paano ipinapahiling kan dakul na Kristiyano ngunyan na kontento sinda asin mapakumbaba?\n12 Pag-isipan an saro pang sitwasyon na napapaatubang sa dakul na may edad nang brother. Dakul na taon na sindang naglilingkod bilang koordineytor kan grupo nin kamagurangan. Pero pag mag-80 anyos na sinda, gikan sa buot nindang binubutasan an saindang asignasyon. An mga paraataman nin sirkito, pag mag-70 anyos na, mapakumbabang binubutasan an saindang pribilehiyo asin inaako an pag-asignar sa sainda sa ibang paagi nin paglilingkod. Asin sa nakaagi pa sanang mga taon, dakul na miyembro kan pamilyang Bethel sa bilog na kinaban an nagpuon sa bago nindang asignasyon sa langtad. An maimbod na mga tugang na ini dai naaanggot sa mga tugang na tibaad iyo na an nagkakapot kan mga asignasyon na dating sainda.\n13. Taano ta puwede kutanang natentaran si Pablo na mauri sa 12 apostol?\n13 Si apostol Pablo saro pang marahay na halimbawa sa pagpatalubo nin pagkakontento asin kapakumbabaan. Dai tinugutan ni Pablo na tumubo sa saiya an pagkauri. Nagin maigot siya sa ministeryo, pero mapakumbaba niyang sinabi: “Ako an pinakahababa an kamugtakan sa mga apostol, asin dai ako angay na apudon na apostol.” (1 Cor. 15:9, 10) An 12 apostol nagsunod ki Jesus durante kan saiyang ministeryo digdi sa daga, pero si Pablo nagin Kristiyano sana pagkatapos kan kagadanan asin pagkabuhay liwat ni Jesus. Dawa ngani pag-abot nin panahon ninombrahan siyang magin “sarong apostol sa mga nasyon,” dai si Pablo tinawan kan espesyal na pribilehiyo na magin kabilang sa 12 apostol. (Roma 11:13; Gibo 1:21-26) Imbes na mauri sa 12 lalaking idto asin sa dayupot nindang pakikiiba-iba ki Jesus, si Pablo nagdanay na kontento sa kun ano an igwa siya.\n14. Kun kontento kita saka mapakumbaba, ano an gigibuhon ta?\n14 Kun kita kontento saka mapakumbaba, magigin arog kita ni Pablo asin mapahiling kita nin paggalang sa awtoridad na itinao ni Jehova sa iba. (Gibo 21:20-26) Iinareglo Niya na manginot sa Kristiyanong kongregasyon an ninombrahan na mga lalaki. Sa ibong kan saindang pagkabakong perpekto, ibinibilang sinda ni Jehova na “mga balaog na tawo.” (Efe. 4:8, 11) Pag iginagalang ta an ninombrahan na mga lalaking ini asin mapakumbabang nagsusunod sa saindang paggiya, nagdadanay kitang dayupot ki Jehova asin nagkakaigwa kita nin matuninong na relasyon sa satong mga kapwa Kristiyano.\n‘PAGMAIGUTAN NA GIBUHON AN MGA BAGAY NA NAGDADARA NIN KATUNINUNGAN’\n15. Ano an kaipuhan tang gibuhon?\n15 An katuninungan dai matalubo kun tutugutan ta an pagkauri na magtalubo sa satong puso. Kaipuhan tang gabuton an pagkauri sa satong puso asin likayan na tanuman nin pagkauri an iba. Dapat tang gibuhon an importanteng mga lakdang na iyan para masunod an pagbuot ni Jehova na “pagmaigutan [na] gibuhon an mga bagay na nagdadara nin katuninungan asin an mga bagay na nakakapakusog sa lambang saro.” (Roma 14:19) Anong espesipikong mga bagay an puwede tang gibuhon para tabangan an iba na malabanan an pagkauri, asin paano kita makakatabang na mapagdanay an katuninungan?\n16. Paano ta matatabangan an iba na malabanan an pagkauri?\n16 An sabuot asin paggawi niyato puwedeng magkaigwa nin dakulang impluwensiya sa iba. Gusto kan kinaban na ‘magpasikat’ kita kan mga bagay na igwa kita. (1 Juan 2:16) Pero an siring na ugali nagigin kawsa nin pagkauri. Puwede tang matabangan an iba na dai mauri sa sato kun dai kita magpaparaistorya kan dapit sa mga bagay na igwa kita o sa mga pinaplano tang bakalon. An saro pang paagi na matatabangan ta an iba na dai mauri iyo an pagigin mapakumbaba niyato kun manungod sa mga pribilehiyo ta sa kongregasyon. Kun pirmi na sanang dapit sa satong pribilehiyo an pig-iistorya ta, posibleng marhay na magin dahilan iyan na mauri an iba. Sa kabaliktaran, pag nagpapahiling kita nin tunay na personal na interes sa iba asin kinokomendaran ta sinda sa marahay nindang mga ginigibo, tinatabangan ta sindang makamati nin pagkakontento asin nakakatabang kita na mapagdanay an pagkasararo saka katuninungan sa kongregasyon.\n17. Ano an nagibo kan mga tugang ni Jose, asin taano?\n17 Kaya nanggad niyatong madaog an pagkauri! Balikan ta an halimbawa kan mga tugang ni Jose. Pakalihis nin dakul na taon pagkatapos kan maraot nindang ginibo ki Jose, nahiling ninda siya sa Ehipto. Bago ihinayag ni Jose sa saiyang mga tugang kun siisay talaga siya, tinesting niya nguna kun baga nagbago na sinda. Iinareglo niya na magkarakan sinda, asin diyan tinawan niya an pinakanguhod na si Benjamin nin mas dakul na kakanon kumpara sa iba pang mga tugang niya. (Gen. 43:33, 34) Pero mayong indikasyon na nauri ki Benjamin an saiyang mga tugang. Imbes, ipinahiling ninda na tunay an pagmalasakit ninda sa saindang tugang asin sa saindang amang si Jacob. (Gen. 44:30-34) Huling hinali na kan mga tugang ni Jose an pagkauri, nagibo nindang maibalik an katuninungan sa saindang pamilya. (Gen. 45:4, 15) Kaagid kaiyan, kun gagabuton ta an ano man na namamatian niyatong pagkauri, makakatabang kita na mapagdanay na matuninong an satong pamilya asin an satong kongregasyon.\n18. Sigun sa Santiago 3:17, 18, ano an mangyayari kun nagtatabang kita na magkaigwa nin matuninong na kamugtakan?\n18 Gusto ni Jehova na labanan ta an pagkauri asin pagmaigutan na mapagdanay an katuninungan. Kaipuhan niyatong maghinguwang marhay na gibuhon an duwang bagay na iyan. Arog kan tinukar sa artikulong ini, may tendensiya kitang mauri. (Sant. 4:5) Asin an kinabubuhayan niyatong kinaban iniimpluwensiyahan kita na magin maurihon. Pero kun papatalubuon ta an kapakumbabaan, pagkakontento, asin pagigin mapag-apresyar, dai kita magigin maurihon. Imbes, makakatabang kita para magkaigwa nin matuninong na kamugtakan na diyan puwedeng magtalubo an marahay na mga kuwalidad.—Basahon an Santiago 3:17, 18.\nSA PAGLABAN TA SA PAGKAURI, . . .\npaano kita puwedeng matabangan kan banal na espiritu?\npaano kita puwedeng matabangan nin pagkakontento asin kapakumbabaan?\npaano makakatabang sa iba an pagkaigwa niyato nin tamang sabuot?\nKANTA 130 Magin Mapagpatawad\n^ par. 5 An organisasyon ni Jehova matuninong. Pero an katuninungan na ini puwedeng madisturbo kun tutugutan tang tumubo sa sato an pagkauri. Sa artikulong ini, aaramon ta an kawsa nin pagkauri. Pag-uulayan ta man kun paano lalabanan an nakakaraot na ugaling ini asin kun paano kita makakatabang na mapagdanay an katuninungan.\n^ par. 2 PALIWANAG DAPIT SA TATARAMON: Arog kan pagkaladawan sa Bibliya, an pagkauri puwedeng magin dahilan na an sarong tawo dai sana mawuton an sarong bagay na igwa an iba kundi mawara man iyan sa sainda.\n^ par. 61 DESKRIPSIYON KAN RITRATO: Sa sarong miting kan grupo nin kamagurangan, an mas maedad na brother na iyo an nagkokondukta kan Pag-adal sa Torrengbantayan sa kongregasyon pinakiulayan na sanayon an mas hoben na brother para iyo na an mag-asikaso sa pribilehiyong ini. Dawa ngani namumutan kan brother an saiyang asignasyon, bilog na puso niyang sinuportaran an desisyon kan mga elder paagi sa pagtao sa mas hoben na brother nin praktikal na mga suhestiyon asin udok sa pusong komendasyon.\nI-share I-share Pagmaigutan na Mapagdanay an Katuninungan, Labanan an Pagkauri\nw20 Pebrero p. 14-19\nSi Jehova, an Satong Ama, Namumutan Kitang Marhay\nNamumutan Niyatong Marhay si Jehova, an Satong Ama\nTugutan si Jehova na Paginhawahon Ka\nNagkamit Ako nin Dakul na Bendisyon Dahil sa Pag-arog sa Marahay na mga Halimbawa\nText Mga opsiyon sa pag-download AN TORRENGBANTAYAN—PAG-AADALAN NA EDISYON Pebrero 2020\nI-share I-share AN TORRENGBANTAYAN—PAG-AADALAN NA EDISYON Pebrero 2020\nAN TORRENGBANTAYAN—PAG-AADALAN NA EDISYON Pebrero 2020


Pinapusog kan Sangguniang Bayan kan San Fernando, Camarines Sur an sarong resolusyon na igilid na muna an pagbakal nin pitong dump truck envez gamiton na muna pang ayuda sa manga residente kan viente dos na barangay na enterong apektado kan pagrapado kan bagyong Rolly asin Ulysses.\nNaging ‘‘unanimous’’ an approval kan resolusyon asin pigsumiter na sa opisina ni Alcalde Fermin Mabolo kan Lunes, Noviembre 23 nganing pirmahan.\nIni an mga pahayag ni Bise Alcalde Allan Valenzuela matapos maarahit na an saindang calamity fund mantang ginamit sa paglaban sa coronavirus disease (Covid -19) asin kan nakaaging enot na super typhoon Rolly.\nSinabi ni Valenzuela an resolusyon pinagkasararoan kan mga consejal nganing i-realigned muna an cincuenta (50) por ciento kan siete milyones pesos na ibabakal nin limang dump truck.\nAn fondo kan taon pang 2019 na ibabakal nin mga dump truck kan LGU nganing gamiton na panhakot nin mga basura.\nNin huli kan dai pa nakakabakal nin bagong mga dump truck an epekto sa banwaan iyo an mga tambak na basura sa centro kan banwaan na walat pa kan mga nakaaging bagyo asin dai kinakaya kan saro sanang truck kan LGU.\nMaging an saindang P1.5-M na Disaster Management Fund pig-realigned na nganing iyo an gamiton para sa mga relief operations sa mga biktima kan duwang nakaaging calamidad sa Bicol.\nAn katuyohan kan SB nganing matabangan an mga nagtitios na familia asin mga paraoma na enterong piglaila kan nakaaging duwang bagyo an saindang mga aanihon nang paroy asin iba pang produkto sa agricultura.\nAfuera pa kaini dakul an nadestrosong mga harong na igwang mga totally damage asin partially damage na maninigo lang matabangan kan LGU.\nIgwa man nag-aabot na mga relief goods hali sa ibang politico asin organisasyon alagad pighahalat man an dugang na ayuda kan LGU, sabi pa. (dpa)


An Espanya (Kastila: España) o an Kahadean kan Espanya (Kastila: Reino de España), sarong nasyon na namomogtak sa sur-sulnopan kan Europa sa Iberika Peninsula. Napapalibotan ini kan Pransya, Andora sagkod Bay of Biscay sa norte; kan Dagat Mediterraneo sa sur hanggan subangan apwera kan sadit na parte na sakop kan Gibraltar; asin Kadagatan Atlantiko sagkod Portugal sa sulnopan. Kabali kan sakop kan nasyon an Balearic Islands sa Mediterraneo, an Canary Islands sa Atlantiko sa balyo kan baybayon kan Afrika, asin duwang awtonomong syudad sa Norte Africa, Ceuta saka Melilla, na kadolon kan Morocco. Sa sokol na 504,030 km², an Espanya an ikaduwang pinakamahiwas na nasyon sa Sulnopan na Europa sunod sa Pransya.\nSi Jan Letzel (Abril 9, 1880 – Desyembre 26, 1925) saróng Czech architect, na bistadohon sa pagdesinyo kan saróng establishimento sa Hiroshima na nagin ruins pagkatapos kan pagsabog kan bombang atomiko sa Hiroshima, na an establishimento ngunyan pig'aapod na A-Bomb Dome o pangiromdom nin kasilenciohan.\nKan magsakyada an Hapon asin manakop sa kahiwasan kan Asya, enot naglaog sa Luzon, Filipinas kan Desyembre 10, 1941 asin kan Enero 2, 1942 sayod nang nasakop an kaManilaan.\nAn rawitdawit (Ingles: poetry) sarong porma nin literatura. Ini an Bikol na apod para sa mga naratibong poesya.\nPara sa mga tataramon na Bikol, hilingon tabì an Mga tataramon na BikolAn tataramon na Bikol Sentral (Ingles: Central Bikol) o Bikol sana, an pinakapigtataram asin pinakanasasabòtan na tataramon sa Rehiyon Bikol. Ini an sarô sa mga panginot na tataramon sa Filipinas na pigtataram kan 4,253,000 katawo.Sosog sa pagklasipikar ni Curtis McFarland sa mga tataramon sa rehiyon kan pamilya nin mga tataramon na Bikolnon, kabali an tataramon na ini sa Coastal Bikol. Pigtataram ini sa dakulang parte kan Camarines Sur, subangan na parte kan Albay, sulnopan kan Camarines Norte, asin gamping norte kan Sorsogon sagkod isla nin Burias sa Masbate.\nAn Taumatawhakatangihangakoauauotamateaturipukakapikimaungahoronukupokaiwhen-uakitanatahu, saróng pangaran kan burol sa nasyon na New Zealand. An Taumatawhakatangihangakoauauotamateapokaiwhenuakitanatahu o Taumatawhakatangihangakoauauotamateaturipukakapikimaungahoronukupokaiwhen-uakitanatahu kun pinalabá pa, sarong pangarang Maori kan lugar na igwang langkaw na 305 metro, na madudugangan sa kalapit kan Porangahau, sur kan Waipukurau sa Kasuran nin Hawke's Bay, New Zealand. Para mapadali an paggamit kan katagâ o taramon na ini, piggagamit na lang an taramon Taumata. Nakakua ini nin pagbisto bilan pinakahalabang pangaran kan lugar na nahiling sa mga nasyon nin parataram-Ingles, asin an panduwang pinakahalabang pangaran kan lugar sa enterong kinában, segun ini sa Wises New Zealand Guide asin The New Zealand Herald. An pangaran kan burol (na may 85 na karakter), nailista na kan Guinness World Records bilan pinakahalabang pangaran kan lugar.


Pantabang Para Mapaglabanan kan mga Aki an Pagkatakot ninda\nPASIL daw para sa saimo an paglingkodan si Jehova?— Dai sinabi kan Dakulang Paratokdo na iyan magigin pasil na gibohon. Kan banggi bago gadanon si Jesus, sinabihan nia an saiyang mga apostol: “Kun an kinaban naoongis sa saindo, aram na nindo na iyan naongis na nguna sa sako bago iyan naongis sa saindo.”—Juan 15:18.\nNanagsag si Pedro na nungka niang babayaan si Jesus, alagad sinabi ni Jesus na tolong beses na si Pedro madehar na midbid sia sa mismong bangging idto. Asin ini man nanggad an ginibo ni Pedro! (Mateo 26:31-35, 69-75) Paano daw nangyari an siring na bagay?— Nangyari iyan ta natakot si Pedro, siring man an ibang apostol.\nAram mo daw kun taano ta natakot an mga apostol?— Dai ninda nagibo an sarong importanteng marhay na bagay. An pakanood manongod digdi makatatabang sa sato na maglingkod ki Jehova, ano man an sabihon o gibohon sa sato nin siisay pa man. Pero, primero, kaipuhan na repasohon niato kun ano an nangyari kan huring banggi na nakaibaiba ni Jesus an saiyang mga apostol.\nEnot, iriba sindang nagselebrar kan Paskua. Ini espesyal na pagkakan na ginigibo taon-taon tanganing ipagirumdom sa banwaan nin Dios an pagkalda sa sainda sa kaoripnan sa Egipto. Dangan pinonan ni Jesus an saro pang espesyal na pagkakan kaiba ninda. Pag-oolayan niato iyan sa sarong nahuhuring kapitulo asin ipaliliwanag kun paano kita tinatabangan kan pagkakan na iyan na magirumdoman si Jesus. Pakatapos kan pagkakan na idto asin pakatao nin pamparigon sa boot sa saiyang mga apostol, dinara sinda ni Jesus sa hardin nin Getsemani. Ini paboritong lugar na parate nindang dinudumanan.\nRuminayorayo si Jesus nin solo duman sa hardin tanganing mamibi. Sinabihan man nia si Pedro, Santiago, asin Juan na mamibi. Alagad ta napatorog sinda. Tolong beses na si Jesus ruminayo nin solo tanganing mamibi, asin tolong beses siang nagbuelta asin naabotan na natotorog si Pedro asin an iba pa! (Mateo 26:36-47) Aram mo daw kun taano ta maninigo kutana sindang nagpuka tanganing mamibi?— Pag-olayan niato ini.\nTaano ta maninigo kutanang nagpuka si Pedro, Santiago, asin Juan?\nSi Judas Iscariote yaon duman sa Paskua kaiba ni Jesus asin kan ibang apostol sa kapinonan kan bangging idto. Siring sa tibaad nagigirumdoman mo, nagin parahabon si Judas. Ngonyan nagin na siang traydor. Aram nia an manongod sa lugar sa hardin nin Getsemani na duman parateng nakikipagtipon si Jesus sa saiyang mga apostol. Kaya ipinag-iba duman ni Judas an mga soldados tanganing arestaron si Jesus. Pag-abot ninda, hinapot sinda ni Jesus: “Siisay an hinahanap nindo?”\nNagsimbag an mga soldados: “Si Jesus.” Dai natakot si Jesus, kaya nagsimbag sia: “Ako sia.” Nabiglang marhay an mga soldados sa kosog nin boot ni Jesus kaya napasibog sinda asin natumba. Dangan sinabi ni Jesus: ‘Kun ako an hinahanap nindo, pabayae nindong humale an mga apostol ko.’—Juan 18:1-9.\nKan si Jesus takmaon na kan mga soldados asin gaposon, natakot an mga apostol asin nagdurulag. Alagad gusto ni Pedro asin Juan na maaraman an mangyayari, kaya suminunod sinda na may distansia. Sa kahurihurihi, dinara si Jesus sa harong ni Caifas, an halangkaw na saserdote. Mantang midbid si Juan kan halangkaw na saserdote, sia asin si Pedro pinalaog sa patyo kan bantay sa tata.\nTiripon na an mga saserdote sa harong ni Caifas tanganing magkaigwa nin bista. Gusto nindang ipagadan si Jesus. Kaya may mga pinaatubang sindang testigo na nagputik manongod sa saiya. Sinusuntok si Jesus kan mga tawo asin tinatampal sia. Mantang ini gabos nangyayari, nasa harani si Pedro.\nNamangno si Pedro nin sarong surugoon na babae, an bantay sa tata na nagpalaog ki Pedro asin Juan. “Ika kaiba man ni Jesus!” sabi nia. Alagad dineharan ni Pedro an bagay na midbid ngani nia si Jesus. Paghaloyhaloy namidbid na naman si Pedro nin saro pang babae asin sinabi kaini sa mga nagtitindog duman: “An tawong ini kaiba ni Jesus.” Nagdehar giraray si Pedro na midbid sia. Paghaloyhaloy pa naheling si Pedro nin sarong grupo nin mga tawo asin sinabi sa saiya: “Tunay nanggad na ika saro man sa sainda.” Sa ikatolong beses dineharan iyan ni Pedro, na sinasabi: “Dai ko midbid an tawong iyan!” Suminumpa pa ngani si Pedro na totoo an sinasabi nia, asin suminalingoy si Jesus asin hineling sia.—Mateo 26:57-75; Lucas 22:54-62; Juan 18:15-27.\nTaano ta natakot na marhay si Pedro kaya nagputik sia manongod sa pakamidbid ki Jesus?\nAram mo daw kun taano ta nagputik si Pedro?— Iyo, huli ta natakot sia. Alagad taano daw ta natakot sia? Ano daw an dai nia nagibo tanganing madugangan an saiyang kosog nin boot? Isip-isipa iyan. Ano daw an ginibo ni Jesus tanganing magkakosog nin boot?— Namibi sia sa Dios, asin tinabangan sia nin Dios na magkakosog nin boot. Asin girumdoma, tolong beses na sinabihan ni Jesus si Pedro na mamibi asin magpuka patin magin mapagbantay. Alagad ano an nangyari?—\nSa kada beses, napatorog si Pedro. Dai sia namibi, asin dai sia nagin mapagbantay. Kaya nabigla sia kan arestaron si Jesus. Sa huri duman sa bista, kan pagsuntokon ninda si Jesus asin iplano na ipagadan sia, natakot si Pedro. Pero, pira sanang oras bago kaini, ano daw an sinabi ni Jesus na dapat asahan kan mga apostol nia?— Sinabi sa sainda ni Jesus na kun paanong ikinaongis sia kan kinaban, ikaoongis man sinda kaiyan.\nPaano ka daw puedeng mamugtak sa situwasyon na kaagid kan ki Pedro?\nNgonyan umisip kita nin puedeng mangyari sa sato na kaagid kan nangyari ki Pedro. Halimbawa yaon ka sa klase dangan an iba nagpoon na magtaram nin maraot manongod sa mga tawo na dai nagsasaludo sa bandera o dai nagseselebrar nin Pasko. Dangan paano kun birikan ka nin saro asin ihapot: “Ano totoo na dai ka nagsasaludo sa bandera?” O sabihon nin iba: “Nabaretaan niamo na dai ka ngani nagseselebrar nin Pasko!” Matatakot ka daw na magsabi kan katotoohan?— Masusugotan ka daw na magputik, kapareho ni Pedro?—\nPagkatapos, namondong marhay si Pedro na dineharan niang midbid nia si Jesus. Kan marealisar nia an ginibo nia, luminuwas sia asin naghibi. Iyo, nagbalik sia ki Jesus. (Lucas 22:32) Ngonyan isip-isipa ini. Ano daw an makatatabang sa sato na dai matakot na marhay na masabi niato an arog kan sinabi ni Pedro?— Girumdoma, si Pedro dai nakapamibi asin dai nagin mapagbantay. Kaya, ano an masasabi mo na kaipuhan niatong gibohon tanganing magin parasunod kan Dakulang Paratokdo?—\nTunay nanggad na kaipuhan kitang umarang nin tabang ki Jehova. Kan si Jesus mamibi, aram mo daw kun ano an ginibo nin Dios para sa saiya?— Nagsugo sia nin anghel na mapakosog sa saiya. (Lucas 22:43) Matatabangan man daw kita kan mga anghel nin Dios?— Sinasabi kan Biblia: “An anghel ni Jehova nagkakampo sa palibot kan mga natatakot sa saiya, asin sinda saiyang iliniligtas.” (Salmo 34:7) Alagad tanganing akoon an tabang nin Dios, orog pa sa pag-arang sana kaiyan an kaipuhan niatong gibohon. Aram mo daw kun ano an kaipuhan pa niatong gibohon?— Sinabihan ni Jesus an mga parasunod nia na magpuka asin magdanay na mapagbantay. Sa paghona mo paano daw niato iyan magigibo?—\nKaipuhan na kita maingat na maghinanyog sa sinasabi sa Kristianong mga pagtiripon niato asin pagtao nin atension sa nababasa niato sa Biblia. Alagad kaipuhan man kitang regular na mamibi ki Jehova asin hagadon sa saiya na tabangan kitang makapaglingkod sa saiya. Kun gigibohon niato iyan, maako kita nin tabang na mapaglabanan an mga pagkatakot niato. Dangan maoogma kita kun may oportunidad kitang sabihan an iba manongod sa Dakulang Paratokdo asin sa saiyang Ama.\nAn mga tekstong ini makatatabang sa sato na nungka na pabayaan an pagkatakot sa ibang tawo na makaolang sa sato sa paggibo kan tama: Talinhaga 29:25; Jeremias 26:12-15, 20-24; asin Juan 12:42, 43.\nAno an makakatabang sa saimo na magkaigwa kan kusog nin buot na sabihon sa iba an dapit ki Jehova?\nI-share I-share Tabang na Mapaglabanan an mga Pagkatakot Niato\nTabang na Mapaglabanan an mga Pagkatakot Niatos


3 NEPHI TSAPTER 6\nAn mga Nephita nag-arasenso--- Kapaabaw-abawan, kayamanan, asin an pagpalaen-laen nin klase nagpoon--- An Simbahan nabanga kan mga pagsuruhay-suhayan--- Si Satanas an nangenotan sa mga katawohan sa lantarang rebelyon--- Kadakul na mga propeta an nagbalangibog nin pagsosolsol asin pinaggaradan--- An saindang mga paragadan nakipagsabwatan tanganing agawon an pangogobyerno.\nAsin ngonian ini nangyaring naglipas na an mga katawohan kan mga Nephita nagbaralik gabos sa saindang mga sadireng kadagaan sa ika-beynte asin anom na taon, an lambang tawo, kairiba an saiyang pamilya, an saiyang mga kakarnerohan asin an saiyang mga hayupan, an saiyang mga kabayo asin an saiyang kabakahan, asin an gabos na mga bagay na anuman na pagsasadire ninda.\n2 Asin ini nangyaring naglipas na sinda dae nakakan an gabos nindang mga balon; kun kaya saindang pinagdara kairiba ninda an gabos na dae ninda pinagkarakan, an gabos na butil sa lambang klase, an saindang bulawan, an saindang plata, asin an gabos nindang mamahalon na mga bagay, asin sinda nagbaralik sa saindang mga sadireng kadagaan asin saindang mga pagsasadire, pareho sa may norte asin sa may sur, pareho sa may kadagaan panorteng parte asin sa kadagaan sa may sur na parte.\n3 Asin sinda nagtao sa mga tulisan na naglaog sa sarong tipan tanganing pangatamanan an katuninongan sa kadagaan, na nagmamawot na magtener bilang mga Lamanita, mga kadagaan, uyon sa saindang mga numero, na sinda puwedeng magkaigwa, sa sadire nindang mga trabaho, na kun saen puwedeng pagkakakitaan; asin kaya sinda nag-establisa nin katuninongan sa bilog na kadagaan.\n4 Asin sinda nagpoon na mag-arasenso giraray asin nagin kadakulon; asin an ika-beynte asin anom asin pitong mga taon naglipas, asin nagkaigwa nin sarong dakulaon na kahusayan sa kadagaan; asin sinda nagporma nin mga leyes uyon sa pagkapantay-pantay asin hustisya.\n5 Asin ngonian mayo sa bilog na kadagaan an puwedeng nagsagabal sa mga katawohan para mag-arasenso padagos, laen lang kun sinda magkahurulog pasiring sa paglalapas.\n6 Asin ngonian iyo ini si Gidgiddoni, an hukom, Lachoneus, asin sinda na pinagnombraran na mga lideres, na iyo an nag-establisa kaining dakulaon na katuninongan sa kadagaan.\n7 Asin ini nangyaring naglipas na nagkaigwa nin kadakul na mga siyudad na bag-ong pinagturogdok, asin igwa nin kadakul na mga siyudad na pinagpakarahay.\n8 Asin nagkaigwa nin kadakul na mga halabang tinampo an pinaghimo, asin kadakul na dalan an pinaggigiribo, na magpapasiring gikan sa sarong siyudad hanggan sa sarong siyudad, asin gikan sa sarong kadagaan pasiring sa sarong kadagaan, asin gikan sa sarong lugar pasiring sa sarong lugar.\n9 Asin kaya naglipas an ika-beynte asin otsong taon, asin an mga katawohan nagkaigwa nin padagos na katuninongan.\n10 Pero ini nangyaring naglipas na sa ika-beynte asin siyam na taon nagkaigwa nin pagpopoon kan pag-iiriwal-iwal sa pag-iriba nin mga katawohan; asin an iba pinagpa-itaas sa kapaabaw-abawan asin mga paghahambog nin huli sa kagrabeng gayo kadakul nindang kayamanan, iyo, magin sagkod sa kadakulon na mga persekusyon;\n11 Nin huli ta igwa nin kadakul na mga negosyante sa kadagaan, asin man kadakul na mga abugado, asin kadakul na mga opisyales.\n12 Asin an mga katawohan nagpoon na midbidon sa paagi nin mga ranggo, na uyon sa saindang mga kayamanan asin sa saindang mga pagkakataon para makapag-adal; iyo, an iba nagin ignorante nin huli sa saindang pagtitios, asin an iba nakapagresibe nin halangkaw na pinag-adalan nin huli sa saindang mga kayamanan.\n13 An iba naging mapaglangkaw sa kapaabaw-abawan, asin an iba nagin grabe an kapakumbabaan; an iba nagbabalos nin kakulugan sa pangungulog, habang an iba nagreresibe nin pangungulog asin persekusyon asin gabos na manera nin mga kasakitan, asin habong magbalos asin magpahamak giraray, pero nagin mapagpakumbaba asin nagbabasol sa atubangan nin Diyos.\n14 Asin kaya nagkaigwa nin dakulang dae pagkakapantay-pantay sa bilog na kadagaan, na tangani baya na an simbahan nagpoon na magkabaranga-banga; iyo, na tangani baya sa ika-trentang taon an simbahan nagkabarangan sa bilog na kadagaan laen lang sa nagkapirang mga Lamanita na nagkabarag-o sa totoong pagtutubod; asin sinda habo nanggad maghale gikan kaini, nin huli ta sinda nagin pusog, asin naninindugan, asin dae mahihiro, bilog an boot na may paghihingoha na magsunod sa mga kasugoan nin Kagurangnan.\n15 Ngonian an kausa kaining kadaendatahan kan mga katawohan iyo ini--- si Satanas igwa nin dakulaon na kapangyarihan, na hikayaton an mga katawohan na gibohon an gabos na manera nin kadaendatahan; asin sa pagsusunson sainda sa kapaabaw-abawan, tinitentaran sinda na maghanap para magkaigwa nin kapangyarihan, asin autoridad, asin mga kayamanan, asin nin mga daeng kamugtakan na mga bagay nin kinaban.\n16 Asin kaya si Satanas an nagdara sa mga puso nin mga katawohan na gumibo nin gabos na manera nin kadaendatahan; kun kaya sinda nagdanas nin katuninongan pero sa laog nin nagkapirang mga taon sana.\n17 Asin kaya, sa pagpoon nin ika-treyntang taon--- na an mga katawohan nagkadaragka na sa espasyo nin halawig na panahon na magkadarara nin mga tentasyon kan diyablo sa anuman na saiyang kamawotan na darahon sinda, asin gibohon an anuman na kadaendatahan na saiyang pinagmamawot na dapat na gibohon ninda--- asin kaya sa pagpoon kaini, an ika-treyntang taon, sinda yaon sa estado nin malalang karigsokan.\n18 Ngonian sinda dae nagkasala sa kaignorantehan, nin huli ta sinda nakakaaram sa kagustuhan nin Diyos mapanungod sa sainda, nin huli ta ini ipinagtukdo na sa sainda; kun kaya sinda tuyong gayo na nagrebelde kontra sa Diyos.\n19 Asin ngonian ini yaon sa laog kan mga aldaw ni Lachoneus, an akeng lalake ni Lachoneus, nin huli ta si Lachoneus iyo an nagtukaw sa tukawan kan saiyang ama asin iyo an namamahala sa mga katawohan kan taon na idto.\n20 Asin nagkaigwa nin pagpoon nin mga tawso na inspirado gikan sa langit asin ipinagpadaras, nagtitindog sa pag-iriba nin mga katawohan sa bilog na kadagaan, nagbabalangibog asin pusog na nagpapatotoo kan mga kasalanan asin mga kadaendatahan nin mga katawohan, asin nagpapatotoo sa sainda manungod sa pagbabalukat na an kagurangnan iyo an maggigibo para sa saiyang mga katawohan, o sa ibang mga tataramon, an pagkabuhay-liwat ni Cristo; asin sinda pusog na nagpatotoo kan saiyang pagkagadan asin mga pagsakit.\n21 Ngonian igwa nin kadakul na mga katawohan na grabeng gayo an pagka-anggot nin huli sainda na nagpatotoo sa mga bagay na ini; asin sinda na nagka-aranggot iyo man sana an mga pamayong mga huwes, asin sinda na haloyon nang mga haralangkaw na mga kapadean asin mga abugado; iyo, gabos sindang mga abugado nagka-aranggot sa sainda na nagpatotoo kaining mga bagay.\n22 Ngonian mayong abugado ni huwes ni halangkaw na pade na may kapangyarihan tanganing kondenaron an siisay man sa kagadanan laen lang kun an saindang kondenasyon pirmado mismo kan gobernador nin kadagaan.\n23 Ngonian nagkaigwa nin kadakul sainda na nagpatotoo sa mga bagay mapanungod ki Cristo na pusog an saindang patotoo, na pinagdarakop asin sikretong pinagparapagadan kan mga huwes, na an kaaraman kan saindang pagkagadan dae nakaabot sa gobernador nin kadagaan sagkod pagkatapos kan saindang kagadanan.\n24 Ngonian hilnga, ini kontra sa mga leyes nin kadagaan, na an siisay man na tawo dapat na gadanon laen lang kun sinda igwa nin kapangyarihan gikan sa gobernador nin kadagaan---\n25 Kun kaya sarong reklamo an nakaabot sa kadagaan nin Zarahemla, pasiring sa gobernador nin kadagaan, kontra kaining mga huwes na iyo an nagkondena sa mga propeta nin Kagurangnan sa kagadanan, na bakong uyon sa ley.\n26 Ngonian ini nangyaring naglipas na sinda dinarakop asin dinarara sa atubangan kan huwes, tanganing paghukuman sa krimen na saindang nagkaginibohan, uyon sa ley na ipinagtao kan mga katawohan.\n27 Ngonian ini nangyaring naglipas na idtong mga huwes igwa nin kadakul na mga amigo asin kalahi; asin an katadaan, iyo, magin an haros gabos na mga abugado asin mga haralangkaw na mga kapadean, nagkatiripon-tipon an saindang mga sadire na magkasararo, asin nakisumaro sa mga kalahi kaining mga huwes na huhusayon uyon sa ley.\n28 Asin sinda naglaog sa sarong tipan an saro para sa iba, iyo, magin idtong tipan na ipinagtao sainda kan luma pa, na an tipan pinagtao asin pinagpamahalaan kan diyablo, na mag-iribahan laban sa gabos na pagkamatanos.\n29 Kun kaya sinda nagka-iribahan kontra sa mga katawohan nin Kagurangnan, asin naglaog sa sarong tipan tanganing destrosohon sinda, asin iligtas sinda na nagkasala nin panggagadan gikan sa kapot ni hustisya, na ipagpapataw uyon sa ley.\n30 Asin sinda nagkauroyon na ibalewala an ley ain an mga deretso kan saindang banwaan; asin sinda nakipagtipan sa lambang saro na destrosohon an gobernador, asin mag-establisa nin sarong hade sa bilog na kadagaan, na an kadagaan dapat bako nang uyon sa libertad pero dapat na maipa-irarom sa mga hade.\n# posted by Unknown @ 5/05/2006 08:41:00 AM\n3 NEPHI TSAPTER 5\nAn mga Nephita nagsolsol asin pinagbasulan an saindang mga kasalan--- si Mormon nagsurat sa kasaysayan kan saiyang mga katawohan asin pinagdeklara an daeng kasagkoran na tataramon sa sainda--- an Israel titiriponon gikan sa haloys na pagkawararak.\nAsin ngonian hilnga, dae nagkaigwa nin sarong nabubuhay na kalag sa pag-iriba kan gabos na mga katawohan nin mga Nephita na nagdududa sa pinakasadit na mga tataramon kan gabos na mga banal na propeta na nagtaram; nin huli ta sinda nakakaaram na ini kaipong mangyayari na tanganing an mga ini dapat na mautob.\n2 Asin sinda nakakaaram na ini kapakinabangan na si Cristo nag-abot, nin huli sa kadakul na mga senyales na ipinagtao na, uyon sa mga tataramon kan mga propeta; asin nin huli sa mga bagay na nangyaring naglipas na sinda nakakaaram na ini dapat na mangyari na an gabos na mga bagay dapat na mangyaring maglipas uyon sa mga ipinagtaram na.\n3 Kun kaya saindang pinagbasulan an gabos nindang kasalanan, asin an saindang mga abominasyon, asin an saindang mga pagngangalunya, asin nagsirbe sa Diyos na may bilog na kahigosan sa aldaw asin sa banggi.\n4 Asin ngonian ini nangyaring naglipas na kan saindang nagkadarakop an mga tulisan na magin mga prisonero, na tangani baya na mayo ni saro na naka-eskapo an dae nagkagaradan, saindang pinagkunkon an saindang mga prisonero sa prisohan, asin nagkausa na an tataramon nin Diyos maipagbalangibog sa sainda; asin habang may kadakul na nagsosolsol kan saindang mga kasalan asin naglaog sa sarong tipan na dae na nanggad manggadan iyo an binuhian na libre.\n5 Pero habang nay kadakul na dae naglaog sa sarong tipan, asin nagpapadagos na igwa nin sikretong mga panggagadan sa saindang mga puso, iyo, habang kadakul na nananagboan na naghahangos paluwas nin mga pananakot laban sa saindang mga katugangan pinagkondena asin pinadusahan na uyon sa ley.\n6 Asin kaya saindang pinagpundo sa sainda gabos na mga maririgsok, asin sikreto, asin abominableng mga kombinasyon, na kun saen igwa nin grabeng karigsokan, asin grabe kadakul na mga panggagadan na pinaggibo.\n7 Asin kaya an ika-beynte asin duwang taon naglipas na, asin an ika-beynte asin tulong taon man, asin an ika-beynte asin apat, asin an ika-beynte asin lima; asin kaya an ika-beynte asin limang taon naglipas na.\n8 Asin nagkaigwa nin kadakul na mga bagay an nangyari na, sa mga mata kan nagkapira, nagin dakulaon asin makangangalason; daeng pagkukulang, na sinda dae gabos maisusurat sa librong ini; iyo, ining libro dae makapaglaman magin sarong sanggatuson na parte kun ano an ginibo sa pag-iriba nin kadakul na mga katawohan sa laog nin beynte asin limang taon;\n9 Pero hilnga igwa nin mga rekord na naglalaman kan gabos na mga pangyayari kaining mga katawohan; asin an sarong halipo pero totoong kasaysayan an itinao ni Nephi.\n10 Kun kaya ako naggibo kan sakong rekord kaining mga bagay na uyon sa rekord ni Nephi, na ipinag-ukit sa mga lamina na pinag-apud na mga lamina ni Nephi.\n11 Asin hilnga, ako an naghimo kan rekord sa mga lamina na sakuyang pinaghimo kan sakuyang sadireng mga kamot.\n12 Asin hilnga, ako pinag-apud na Mormon, na pinag-apud sa ngaran nin kadagaan nin Mormon, an kadagaan na kun saen si Alma an nag-establisa kan simbahan sa pag-iriba nin mga katawohan, iyo, an enot na simbahan na pinag-establisa sa pag-iriba ninda pagkatapos kan saindang paglapas.\n13 Hilnga, ako sarong disipulo ni JesuCristo, an Ake nin Diyos. Ako pinag-apudan niya tanganing ideklara an saiyang mga tataramon sa pag-iriba kan saiyang mga katawohan, na tangani baya sinda puwedeng magkaigwa nin daeng katapusang buhay.\n14 Asin ini nagin kapakinabangan na ako, yaon sa kagustuhan nin Diyos, na an mga pangadyeon ninda na nakaagi na kaidto, na iyo an mga banal na tawo, dapat na mautob uyon sa saindang pagtubod, dapat na gumibo nin sarong rekord kaining mga bagay na nagkaginibohan na---\n15 Iyo, sarong rekord kan mga pangyayari na nagyari na gikan pa kaidtong panahon na si Lehi naghale sa Jerusalem, magin sagkod sa presenteng mga panahon.\n16 Kun kaya ako naggibo kan sakuyang rekord gikan sa mga kasaysayan na pinagtao ninda na nagka-erenot sako, hanggan sa pagpoon kan sakuyang mga aldaw;\n17 Asin pagkatapos ako naghimo nin sarong rekord kan mga bagay na sakuyang nagkahiriling kan sakong sadireng mga mata.\n18 Asin ako nakakaaram na an rekord na sakuyang naggibo sarong husto asin sarong totoong rekord; daeng pagkukulang na igwa nin mga bagay na, na uyon sa samuyang lengguwahe, dae ming gayo naisurat.\n19 Asin ngonian ako naghimo nin katapusan kan sakuyang mga sinasabi, na iyo an sakuya, asin magpadagos na itao an kasaysayan kan mga bagay na nangyari na kaidto bago pa man ako.\n20 Ako si Mormon, sarong purong angkan ni Lehi. Ako igwa nin rason na magbendisyon sa sakuyang Diyos asin sa sakuyang Tagapagligtas na si JesuCristo, na saiyang pinagdara an samuyang mga ama paluwas sa kadagaan nin Jerusalem, (asin mayong iba na nakakaaram kaini kundi siya sana asin an iba man na saiyang pinagdara paluwas sa kadagaan) asin ta saiyang pinagtao sa sakuya asin sa sakuyang mga katawohan an grabeng kaaraman para sa kaligtasan kan samuyang mga kalag.\n21 Nakasegurong siya an nagbendisyon sa harong ni Jacob, asin nagin pano nin pagkaherak sa mga banhi ni Joseph.\n22 Asin habang an mga kaakian ni Lehi nagsusunod kan saiyang mga kasugoan saiyang pinagbendisyunan sinda asin pinagpa-asenso sinda uyon sa saiyang mga tataramon.\n23 Iyo, asin nakakaseguro na saiya giraray dadarahon an katadaaan kan banhi ni Joseph sa kaaraman nin Kagurangnan nindang Diyos.\n24 Asin nakaksegurong habang an Kagurangnan nabubuhay, saiyang titiponon gikan sa apat na rona nin kinaban an gabos na katadaan kan banhi ni Jacob, na nagkawaratak-watak sa kaharayoan kan bilog na lalawgon nin kinaban.\n25 Asin habang siya nakipagtipan sa bilog na harong ni Jacob, magin arog kaini an tipan na saiyang ipinakipagtipan sa harong ni Jacob mauutob sa saiyang sadireng panahon, sagkod sa pagtitindog giraray kan bilog na harong ni Jacob sagkod sa kaaraman kan tipan na saiyang ipinakipagtipan sainda.\n26 Asin pagkatapos sinda nakakaaram kan saindang Paratubos, na iyo si JesuCristo, an Ake nin Diyos; asin pagkatapos sinda titiponon gikan sa apat na rona kan kinaban paduman sa saindang sadireng kadagaan, na kun saeng sinda nagkaparadpad; iyo, habang an Kagurangnan nabubuhay ini mangyayari. Amen.\n# posted by Unknown @ 5/04/2006 08:39:00 AM\n3 NEPHI TSAPTER 4\nAn armada kan mga Nephita nadaog an mga tulisan ni Gadianton--- si Giddianhi nagadan, asin an saiyang karibay, si Zemnarihah, pinagbitay--- An mga Nephita nagpamuraway sa Kagurangnan nin huli kan saindang mga kapangganahan.\nAsin ini nangyaring naglipas na sa ikahuring tapos kan ika-desiotsong taon idtong mga armada kan mga tulisan nag-andam para sa pakigiyera, asin nagpoon na magbaraba asin nagruluwas gikan sa mga burukid-bukid, asin sa luwas kan mga kabukidan, asin sa kakadlagan, asin sa saindang mga pinagkakukutaan, asin sa saindang mga sikretong lugar, asin nagpoon na pagkuruhaon an mga kadagaan, pareho sa may kadagaan nin timog asin sa may kadagaan nin hiraga, asin nagpoon na pagsadirehon an gabos na kadagaan na pinagbarayaan kan mga Nephita asin an mga siyudad na binayaang maalipungaw.\n2 Pero hilnga, mayo nin mga mabangis na hayop ni mga hayop na sinisilo duman sa kadagaan na pinagbarayaanan kan mga Nephita, asin daeng masisilong hayop para sa mga tulisan laen lang idtong yaraon sa kakadlagan.\n3 Asin an mga tulisan dae mabubuhay laen lang kun yaraon sa kakadlagan, para sa pangangaipo nin pagkakan; nin huli ta an mga Nephita binayaan na an saindang kadagaan na nakatiwangwang, asin pinagtiripon an saindang kakarnerohan asin an saindang mga kabakahan asin an gabos nindang mga pagsasadire, asin sinda yaon sa sarong kahawakan.\n4 Kun kaya, dae nagkaigwa nin sarong pagkakataon na an mga tulisan makahab-as asin makakua nin pagkakan, laen lang kun ini mag-abot sa bukas na pakigiyera kontra sa mga Nephita; asin an mga Nephita habang yaon sa sarong kahawakan, asin igwa nin sarong dakulang bilang, asin nakapagreserba para sa saindang mga sadire nin mga pagkakan, asin mga kabayo asin baka, asin mga karnero sa lambang klase, na tanganing sinda puwedeng makapagtagal sa laog nin pitong taon, na sa panahong iyan sinda naglalaom na madestroso na an mga tulisan na mapara sa lalawgon nin kadagaan; asin kaya an ika-desiotsong taon naglipas na.\n5 Asin ini nangyaring naglipas na sa ika-desinuwebeng taon na si Giddianhi nakanagbo na ini sarong kapakinabangan na siya dapat na makigiyera kontra sa mga Nephita, nin huli ta mayong ibang paagi na sinda puwedeng makapagtagal laen lang kun sinda makapaghab-as asin maghabon asin manggadan.\n6 Asin sinda dae man puwedeng magkalat kan saindang mga sadire sa lalawgon nin kadagaan na tangani baya sinda puwedeng makapagtanom nin mga paroy, na baka na mga Nephita mag-atake sainda asin garadanon sinda; kun kaya si Giddianhi nagtao nin kasugoan sa saiyang mga armada na sa taon na ini sinda dapat na makigiyera laban sa mga Nephita.\n7 Asin ini nangyaring naglipas na sinda nanggad nakigiyera; asin idto nangyari sa ika-anom na bulan; asin hilnga, dakula asin terible an aldaw na sinda nakipaggiyera asin sinda gabos nakabulos na arog sa manera kan mga tulisan; asin sinda igwang sul-ot nin onit kan karnero sa palibot kan saindang mga habayan, asin sinda pinagtinaan nin dugo, asin an saindang mga payo kinalbo, asin sinda may panaklob sa pamayuhan ninda; asin dakula asin terible an hitsura kan mga armada ni Giddianhi, nin huli kan saindang panuklob, asin nin huli kan saindang pinagtinang dugo.\n8 Asin ini nangyaring naglipas na an mga armada kan mga Nephita, kan saindang nagkahiriling an hitsura kan armada ni Giddianhi, gabos nagruluhod sa daga, asin nagngayo-ngayo sa Kagurangnan nindang Diyos, na saiyang paligtason sinda asin ingatan sinda paluwas sa mga kamot kan saindang mga kaiwal.\n9 Asin ini nangyaring naglipas na kan an armada ni Giddianhi nagkahiriling ini sinda nagpoon na magkururahaw nin sarong makusog na boses, nin huli kan saindang kaogmahan, nin huli ta saindang pinaghuhuna-huna na an mga Nephita nagruluhod na sa katakutan nin huli sa kangirhatan kan saindang mga armada.\n10 Pero sa bagay na ini sinda disganado, nin huli ta an mga Nephita dae nagkatarakot sainda; pero sinda natakot sa saindang Diyos asin naghagad saiya nin proteksiyon; kun kaya, kan an mga armada ni Giddianhi nag-aratake na sa sainda sinda preparado na inatubang sinda; iyo, sa kusog nin Kagurangnan saindang pinag-atubang sinda.\n11 Asin an giyera nagpoon kaining ika-anom na bulan; asin dakula asin terible an labanan na nangyari, iyo, dakula asin terible an garadanan na nangyari, grabeng gayo na dae pa nabantog na arog kadakula na sarong garadanan sa pag-iriba kan bilog na mga katawohan ni Lehi magpoon pa kan siya naghale sa Jerusalem.\n12 Asin maski na ngani sa mga patakot asin mga sumpa na si Giddianhi iyo an naghimo, hilnga, an mga Nephita an nagdaog sainda, na tangani baya sinda napa-atras gikan sa atubangan ninda.\n13 Asin ini nangyaring naglipas na si Gidgiddoni nagsugo na an saiyang armada magralamag sainda sagkod sa mga kasagkoran nin kakadlagan, asin dae ninda paligtason an siisay man na magkahurulog sa saindang mga kamot habang yaon sa dalan; asin kaya saindang pinagralamag sinda asin ginaradan sinda, sagkod sa mga kasagkoran nin kakadlagan, magin sagkod na saindang nautob an kasugoan ni Gidgiddoni.\n14 Asin ini nangyaring naglipas na si Gidianhi, na nagtindog asin nakilaban na may bilog na kaisogan, pinaglamag habang siya padulag; asin habang pagal nin huli kan saiyang maigot na pakipaglaban siya inabutan asin ginadan. Asin kaya iyo ini an katapusan ni Giddianhi an tulisan.\n15 Asin ini nangyaring naglipas na an armada kan mga Nephita nagbalik giraray sa saindang lugar nin seguridad. Asin ini nangyaring naglipas na ining ika-desinuwebeng taon naglipas na, asin an mga tulisan dae na nagbalik sa pakigiyera; ni nagbalik pa giraray sa ika-beynteng taon.\n16 Asin sa ika-beynte asin enot na taon sinda dae nag-abot sa pakigiyera, pero sinda nag-abot sa gabos na parte na naghahalat nin pagkakataon sa pag-atake sa palibot nin mga katawohan nin Nephi; nin huli ta sinda naghuna na kun saindang ipagrayo an mga katawohan nin Nephi gikan sa saindang mga kadagaan, asin mag-antabay sainda sa kada parte, asin kun saindang putulon sainda an gaobs nindang mga panluwas na mga pribilihiyo, na tangani baya saindang maikausa na sinda maghunod kan saindang mga sadire na mag-uyon na sana kan saindang mga kagustuhan.\n17 Ngonian sinda nagnombrar sa saindang mga sadire nin ibang lider, na an pangaran iyo si Zemnarihah; kun kaya si Zemnarihah iyo an nagkausa na an arog kaining pag-atake an dapat na mangyayari.\n18 Pero hilnga, iyo lugod ini an nagin bentahe kan mga Nephita; nin huli ta imposibleng gayo para sa mga tulisan na maghalat sa pag-atake nin halawig na panahon tanganing magkaigwa nin anuman na epekto sa mga Nephita nin huli kan saindang grabe na gayong pagkakan na saindang pinagsasaray.\n19 Asin nin huli sa kakulangan nin mga pagkakan sa pag-iriba kan mga tulisan; nin huli ta hilnga, sinda naubusan na laen lang kan karne para sa saindang mga pangangaipo, na an karneng saindang nakua sa kakadlagan;\n20 Asin ini nangyaring naglipas na an mga layas na mga hayop nagin kadikiton na sana sa kakadlagan na tangani baya an mga tulisan haros magkakagaradan na sa kagutuman.\n21 Asin an mga Nephita nagpadagos-dagos an pagmartsa sa aldaw asin sa banggi, asin nag-aatake kan saindang mga armada, asin pinaggagaradan sinda sa paagi nin mga rinibo asin sa paagi nin mga manampulong mga rinibo.\n22 Asin kaya ini nagin kamawotan nin mga katawohan ni Zemnarihah na dae ipagdagos an saindang plano, nin huli kan dakulang kapahamakan na nag-abot sainda sa banggi asin sa aldaw.\n23 Asin ini nangyaring naglipas na si Zemnarihah nagtao nin kasugoan sa saiyang mga katawohan na dapat sindang mag-atras kan saindang mga sadire gikan sa pag-atake, asin magmartsa pasiring sa pinakatagong mga parte sa kadagaan kan norteng parte.\n24 Asin ngonian, si Gidgiddoni na nakakaaram kan saindang plano, asin nakakaaram kan saindang kaluyahan nin huli sa pangangaipo nin pagkakan, asin an kadakulang kapahamakan na nangyari sa pag-iriba ninda, kun kaya saiyang piangpadara paluwas an saiyang armada sa oras nin pagkabanggi, asin pinagputol an dalan kan saindang pag-atras, asin pinagpamugtak an saiyang mga armada sa dalan kan saindang pag-atras.\n25 Asin iyo ini an saindang ginibo sa oras nin pagkabanggi, asin nagpadagos kan saindang pagmartsa lampas sa mga tulisan, na tanganing sa pagkaaga, kan an mga tulisan nagpoon na sa pagmartsa, sinda pinag-atake kan mga armada kan mga Nephita pareho sa saindang atubangan asin sa saindang likodan.\n26 Asin an mga tulisan na yaraon sa timog pinaggaradan man kan yaon sa saindang mga lugar na inatrasan. Asin an gabos na ining bagay nangyari sa kasugoan ni Gidgiddoni.\n27 Asin nagkaigwa nin mga rinibo na nagsuruko kan saindang mga sadire na mga prisonero kan mga Nephita, asin an iba na nagkatarada sainda nagkagaradan.\n28 Asin an saindang lider, Zemnarihah, nadakop asin binitay sa sarong kahoy, iyo, magin sa itaas kaiyan hanggan sa siya nagadan. Asin kan sainda na siyang binitay sagkod na siya magadan saindang pinagtumba an kahoy sa daga, asin nagkurahaw nin sarong makusog na boses, na nagsasabi:\n29 Lugod an Kagurangnan ipagpreserba an saiyang mga katawohan sa pagkamatunuson asin pagkabanal kan puso, na tanganing sinda ipagkausang magkaturumba sa daga an gabos na nagmamawot na garadanon sinda nin huli sa kapangyarihan asin sikretong mga kombinasyon, magin arog sa tawong ini na napukan sa daga.\n30 Asin sinda nag-orogma asin nagkururahaw giraray na may sarong boses, na nagsasabi: Lugod an Diyos ni Abraham, asin an Diyos ni Isaac, asin an Diyos ni Jacob, magprotekta kaining mga katawohan sa pagkamatanos, habang sinda nag-aapod sa pangaran kan saindang Diyos para sa proteksiyon.\n31 Asin ini nangyaring naglipas na sinda nag-orogma, an gabos bilang saro, nagkarantahan, asin nag-oromaw sa saindang Diyos nin huli sa dakulang bagay na saiyang ginibo para sainda, na pinagpreserba sinda gikan sa pagkahulog sa mga kamot kan saindang mga kaiwal.\n32 Iyo, sinda nagkururahaw: Hosana sa Pinakahalangkaw na Diyos. Asin sinda nagkururahaw: Bendisyunan an pangaran nin Kagurangnang Diyos na Makakamhan, an Pinakahalangkaw na Diyos.\n33 Asin an saindang mga puso nagdarakula sa kaogmahan, hanggan sa pagtoro nin kadakul na mga luha, nin huli sa kadakulaan nin pagkamarahayon nin Diyos sa pagligtas sainda paluwas sa mga kamot kan saindang mga kaiwal; asin sinda nakakaaram na ini nangyari nin huli kan saindang pagsosolsol asin kan saindang kapakumbabaan na sinda pinagligtas gikan sa daeng katapusan na kapahamakan.\n# posted by Unknown @ 5/02/2006 08:15:00 AM\n3 NEPHI TSAPTER 2\nKarumputan asin mga abominasyon naglalala sa pag-iriba nin mga katawohan--- An mga Nephita asin mga Lamanita nagkasararo sa pagdepensa kan saindang mga sadire laban sa mga tulisan ni Gadianton--- An nagbalik-loob na mga Lamanita nagin maputi asin pinag-apud na mga Nephita.\nAsin ini nangyaring naglipas na kaya naglipas an ika-nobenta asin limang taon man, an mga katawohan nagpoon nang makalingaw sa mga senyales asin mga kangangalasan na saindang nagkadarangog na, asin nagpoon na nagbabawas na nagbabawas sa pagkangalas sa sarong senyal o sa sarong makangangalas na gikan sa langit, na maski na ngani kaini sinda nagpopoon na magin matagas an saindang mga puso, asin bulag na sa saindang mga isip, asin nagpopoon na mayong pagtubod sa gabos na saindang nagkadarangog asin nagkahiriling na---\n2 Pinag-eemahinar an ibang daeng kamugtakan na mga bagay sa saindang mga puso, na ini pinagpangyari kan mga tawo asin sa paagi kan diyablo, tanganiang ipagrayo asin madaya an mga puso nin mga katawohan; asin kaya si Satanas an may kapot giraray kan mga puso nin mga katawohan, na sa arog kaini saiyang pinagbuta an saindang mga mata asin pinangenotan sinda na magrayo sa pagtubod na an doktrina ni Cristo sarosng kahunghangan asin sarong daeng kamugtakan na bagay.\n3 Asin ini nangyaring naglipas na an mga katawohan nagin makusog sa karumputan asin mga abominasyon; asin sinda dae nagtutubod na magkakaigwa pa nin dagdag na senyales o mga kangangalasan sa pinagtao na; asin si Satanas nagparalibot, pinagpapaharayo an mga puso kan mga katawohan, pinagterentaran sinda asin pinagkakausa sinda na gumibo nin darakulang karumputan sa kadagaan.\n4 Asin kaya naglipas an ika-nobenta asin anom na taon; asin man an ika-nobenta asin pitong taon; asin man an ika-nobenta asin walong taon; asin man an ika-nobenta asin siyam na taon;\n5 Asin man an ika-sanggatos na taon naglipas magpoon sa mga aldaw ni Mosiah, na iyo an hade sa mga katawohan nin mga Nephita.\n6 Asin anom na gatos asin siyam na taon an naglipas magpoon na si Lehi naghale sa Jerusalem.\n7 Asin siyam na taon an naglipas gikan sa panahon kan an senyal pinagtao na, na pinagsasabi-sabi na sa paagi kan mga propeta, na si Cristo maabot sa kinaban.\n8 Ngonian an mga Nephita nagpopoon na mag-isip-isip kan saindang panahon magpoon pa sa peryodo kan an senyal ipinagtao, o magpoon sa pag-abot ni Cristo; kun kaya, siyam na taon na an naglipas.\n9 Asin si Nephi, na iyo an ama ni Nephi, na iyo an pinagpa-ingat sa mga rekord, dae na nagbalik sa kadagaan nin Zarahemla, asin dae na nanagboan na kun saen na sa bilog na kadagaan.\n10 Asin ini nangyaring naglipas na an mga katawohan yaon pa sa karumputan, na maski na ngani sa grabeng pagbabalangibog asin pagpopropesiya na ipinagpadara sa sainda; asin kaya naglipas an ika-sampulong taon man; asin an ika-onseng taon man an naglipas sa kadaendatahan.\n11 Asin ini nangyaring naglipas na sa ika-treseng taon nagpopoon na magkaigwang mga giyera asin pagralaban-laban sa palibot kan bilog na kadagaan; nin huli ta an mga tulisan ni Gadianton nagin kadakul an numero, asin nakagadan nin kadakul na mga katawohan, asin pinagbayaan na sayang an grabe kadakul na mga siyudad, asin pinagkalat an grabe kadakul na kagadanan asin kagulmukan sa bilog na palibot nin kadagaan, asin ini nagin kapakinabangan na an gabos na mga katawohan, pareho na an mga Nephita asin mga Lamanita, dapat na magbitbit nin mga armas laban sainda.\n12 Kun kaya, an gabos na mga Lamanita na nagbalik-loob na sa Kagurangnan nakipagsaro sa saindang mga katugangan, an mga Nephita, asin nagkapiriritan, para sa kaligtasan kan saindang mga buhay asin kan saindang mga kababaehan asin kan saindang mga kaarakian, na magkarapot na nin mga armas laban sa mga tulisan na Gadianton, iyo, asin man sa pagmantine kan saindang mga karapatan, asin mga pribilihiyo kan saindang simbahan, asin kan saindang pagsasamba, asin kan saindang katalingkasan asin kan saindang libertad.\n13 Asin ini nangyaring naglipas na bago pa an ika-treseng taon na maglipas an mga Nephita pinagpatakot na may sayod na kapahamakan nin huli kaining giyera, na nagin malalang gayo.\n14 Asin ini nangyaring naglipas na idtong mga Lamanita na nakipagsaro sa mga Nephita ipinagbilang na sa pag-iriba kan mga Nephita;\n15 Asin an saindang sumpa pinaghale na sa sainda, asin an saindang kublit nagin puti na arog sa mga Nephtia;\n16 Asin an saindang mga hoben na kalalakehan asin an saindang mga kadaragahan nagin mga magagayong gayo, asin sinda pinagbilang na sa pag-iriba kan mga Nephita, asin pinag-apud nang mga Nephita. Asin kaya nagtapos an ika-treseng taon.\n17 Asin ini nangyaring naglipas na sa pagpopoon kan ika-katorseng taon, an giyera sa tahaw kan mga tulisan asin mga katawohan nin Nephi nagpadagos asin nagin malalang gayo; daeng pagkukulang, an mga katawohan ni Nephi nakagana nin bentahe sa mga tulisan, na tangani baya na sinda pinagpadurulag pabalik sa saindang mga kadagaan pasiring sa mga kabukidan asin sa saindang mga sikretong lugar.\n18 Asin kaya nagtapos an ika-katorseng taon. Asin sa ika-kinseng taon sinda nag-abot kontra sa mga katawohan nin Nephi; asin ta nin huli sa karumputan kan mga katawohan nin Nephi, asin sa kadakul nindang pag-iiriwal-iwal asin pagbarangayan, an mga tulisan na Gadianton nagpanggana nin kadakul na bentahe sa sainda.\n19 Asin kaya nagtapos an ika-kinseng taon, asin kaya an mga katawohan yaraon pa sa estado nin kadakul na mga kasakitan; asin an espada nin kapahamakan iyo an nakabingat sa ibabaw ninda, na tangani baya na sinda nabibingatan nang hahampakon sa paagi kaini, asin ini nin huli kan saindang kadaendatahan.\n# posted by Unknown @ 5/01/2006 07:52:00 AM


Kadagatan Arktiko - Wikipedia\nNorteng Rusya asin Kadagatan kan Arctic\nAn Kadagatan Arktiko yaon sa Norteng Hemispero asin an kahiwasan na parte kaini yaon sa norteng porong rehiyon nin Arktiko. Ini an pinakásadit sa limang pangenot na mga pankadagatan na bangâ kan kinàban asin an pinakáhababaw. Dawà na an International Hydrographic Organization (IHO) pigbibisto ining sarong kadagatan, Dagat Arktiko Mediterano o simpleng Dagat Arktiko an apod digdi kan mga oceanographer asin klinaklasipikar na sarô sa mga dagat kan Kadagatan Atlantiko.\nAn Kadagatan Arktiko napapatos nin nagyeyelong dagat sa enterong taon. Napapalibutan ini kan Eurasia asin Amerika Norte. An temperatura asin kaaskadan (salinity) kan Kadagatan Arktiko minaiba depende sa panahon na an patos na yelo kaini minatunaw asin minatagas. An kaaskadan kaini an pinaká hababa sa limang pangenot na kadagatan nin huli sa hababang pagsungaw (evaporation) asin sa limitadong pagbulos paluwas sa nakapalibot na mga katubigan.\nKinua sa "https://bcl.wikipedia.org/w/index.php?title=Kadagatan_Arktiko&oldid=209607"\nHuring binago an pahinang ini kaitong 21 Hulyo 2021, alas 15:11.


Hainismo - Wikipedia\nSimbolo kan Ahimsa sa Hainismo\nAn Hainismo, Jainismo (Ingles: Jainism) o Jain Dharma (जैन धर्म) iyo saro sa mga gurang na relihiyon sa kinaban na nagpuon pa sa Suanoy na Indya. An kagtogdas kan Hainismo iyo si Vardhamana na bistado bilang Mahāvirā (599-527 B.C.) na sa edad na 30 iyo nagsuway sa saiyang pamilya asin nagin asetiko.\nSa laog nin 12 na taon, nagin aktibo si Vardhamana sa paghahanap nin katotoohan asin labi na nakaguno nin kaaraman habang nagninilay-nilay. Itinukdo niya na an gabos na bagay sa kinaban, materyal man o dae, iyo may kalag. An pagkapuro kan kalag an obheto nin eksistensiya, nin uli ta an puro na kalag, minsang mapatalingkas gikan sa hawak, asin iyo mabubuhay nin mayong-hanggang kaluwalhatian asin talingkas. An kapurohan iyo maguguno sa paagi nin kaaraman asin balanseng buhay.\nItinutulod man kan relihiyong Hainismo an labi na asetismo, pag-aayuno, yoga asin iba pang awsteridad para sa obhetong pagninilay-nilay o meditasyon. May limang panata an pigsusunod kan mga Hain:\nAn panata sa kawarang-karautan (ahimsa) iyo siyang tunay na obsesyon kan mga Hain. Nagmamaskara sinda para takloban an nguso asin dungo tangarig malikayan an dae-tinutuyong paghangos sa saradit na insekto.\nRelihiyon sa Asya\nAn Wikimedia Commons igwa nin medya dapit sa Jainism.\nKinua sa "https://bcl.wikipedia.org/w/index.php?title=Hainismo&oldid=203408"\nHuring binago an pahinang ini kaitong 22 Marso 2021, alas 14:35.


SA LGU CAMARINES SUR: Covid-19 igwa nang special allocation sa 2021 budget\nPili, Camarines Sur --- An propuestong 2021 annual budget kan lokal na gobierno kan Camarines Sur nakatalaan magtagama nin special allocation para sa coronavirus disease 2021 asin posibleng apektado digdi an itatagaman dugang na fondo sa ibang mga departamento kan Capitolyo Provincial, sabi kan miembro kan Sangguniang Panlalawigan.\nSi Vocal Angel Naval, vice chairman kan Committee on Appropriation kan SP nagpahayag sa Bicol Mail ini an mangyayari sa sunod na taon kumpara kan mga nakaaging annual budget na mayong special allocation sa pandemya.\nDai pang kasegurohan na matatapos na an pandemya sa masunod na taon asin dapat lang preparado an gobierno provincial mantang ngonian na 2020 nagkakaigwa sana nin asistencia finansyal sa Covid-19 kun igwang hali sa gobierno nasyonal, sabi pa ni Naval.\nAn gabos na LGUs sa nasyon kabali na an CamSur nawarasan nin dakulang fondo hali sa Bayanihan to Heal as One Act of 2020 na iyo an ginamit sa programa sa paglaban sa Covid-19.\nNurong taon nakapukos sa budget an provincia pandemya kun nakatipon nin fondo an provincia hali sa gobierno nasyonal alagad sa ngonian igwa nin ‘‘additional items’’ na mayo sa 2020 annual budget, sabi pa kan Vocal.\nNakatalaan isusumiter sa Sangguniang Panlalawigan ngonian na semana an executive budget hali sa opisina ni Gobernador Migz Villafuerte na kabali na an special allocation sa Covid- 19 alagad dai paman sinabi kun pera an propuestong fondo.\nDuda an SP kun maiinan an mga budget sa cada opisina o departamento kan Capitolyo nin huli ta dapat tawan nin prioridad an special allocation sa Covid 19 sa tahaw kan nagbaba pa an koleksyon sa buwis mantang apektado man an mga negosyante kan pandemya.


Home / Bicol News / Calamity / Minalabac / News / Region / Minabalac, pirang aldaw pang mayong kuryente –Casureco II\nMinabalac, pirang aldaw pang mayong kuryente –Casureco II\nBicol Standard Monday, January 02, 2017 Bicol News, Calamity, Minalabac, News, Region\nMINALABAC, Camarines Sur 1/2/17 (Bicol Standard) -- Mayo pa lamang nin senyal na makakabalik an supply kan kuryente sa banwaan na ini, 9 na aldaw makalihis na padaplaon an sinambit na lugar kan makusog na bagong si Nina.\nNgonian na hapon, an mga residentes digdi, poon sa boundary Milaor nagbabantay na mag-agi an service crew kan Camarines Sur II Electric Coop, Inc. (Casureco II) sa paghuna na makakabale na sinda sa mga papabulosan nin kuryente.\nSa intrevista kan radyo kasubangong aga ki Rolly Pante, an oficial na parataram kan cooperatiba, inako kaini na difisil na maray an saindang kamugtakan, huli sa grabeng distroso na iwinalat kan bagyo.\nAfuera kan nagkapirang centrong mga lugar sa Naga City, nagkapira pa sanang mga banwaan an may tig-dirikit na kuryente sa mga poblacion.\nNagpahayag si Pante na may maabot na tabang hale sa ibang mga cooperatiba nin kuryente na dae tinamaan kan bagyo, ngonian na maabot na aldaw.\nAn nagconfirmar na kan saindang tabang iyo an hale sa Camarines Norte asin sa Eastern Samar.\nMientrastanto, an mga banwaan kan Pili, Tinambac, Siruma asin Minalabac an pwedeng mahaloy pa antes nakanamit nin ilaw, huli ta dakul an nadistrosong mga linya asin poste kan kuryente.\nMinabalac, pirang aldaw pang mayong kuryente –Casureco II Reviewed by Bicol Standard on Monday, January 02, 2017 Rating: 5


Implementasyon kan CARP malaymay, sabi\nKan Hunyo 10, ngonian na taon iyo an ika-32 na anibersaryo kan pagkakamukna kan reforma sa daga o Comprehensive Agrarian Reform Program (CARP), alagad diskuntento an sektor nin paraoma mantang mas lalong pinasakitan an sa presenting administrasyon ni Presidente Rodrigo Duterte.\nMalaymay na implementasyon kan CARP, pinasakitan pa kan Rice Liberation Law o RA 11203 na nagresulta sa pagbagsak kan presyo kan paroy sagcod na naging paborable sa darakulang rice traders asin an grabeng epekto kan Coronavirus disease (Covid-19).\nSi Nelsy Rodriguez, lider kan Bagong Alyansang Makabayan (BAYAN) sa Bicol nagpahayag na saindang kinukundenar an administrasyon Duterte huli ta dai man naging epektibo sa saiyang administrasyon an CARP program tinawan pa nin kulog payo an paraoma kan saiyang permahan an Rice Tarrification Law.\nNagkagurotom pa an mga paroma huli kan lockdown, binawalan sinda na magruluwas sagcod na pendiente an pagtaranum na pigkukuanan ninda nin kabuhayan, sabi pa kan BAYAN.\nKan Hunyo 10, 1988 pinirmahan ni dating Presidente Corazon Aquino an CARP sa katuyohan na matawan deretso an paraoma na makasadiri nin daga alagad sagcod sa ngonian mahiwas pang kadagaan an dai pa naitatao sa mga paraoma.\nSa tahaw kan pandenyang Covid-19, nahelinag kun gurano mahalaga an agricultura bilang simbag sa kagutuman. An pangapudan kan sector nin paraoma iyo an tunay na implementasyon kan reforma sa agrayo asin pang-nasyon industriyalisasyon iyo an solusyon nganing mag-angat an kabuhayan kan paraomang Pilipino.\nSinabi pa sa press statement ‘’kasabay ng pagpapatupad ng ‘’New Normal’’ rin ang pagpapatuloy ng masahol na Rice Liberalization Law. Tuloy-tuloy rin ang paglabag sa mga karapatan-tao, panghaharas at pagpatay sa mga magsasaka tulad nang nangyari sa Sorsogon sa kasagsagan ng lockdown. Pagdagsa ng militar at checkpoint sa maraming barangay ng Camarines Sur na nagpapahirap para sa pagtutuloy-tuloy ng produksyon at kita ng mga magsasaka.’’\nNagtutubod an BAYAN Camarines Sur na an maninigong solusyon iyo an medical bako an militar na kaipuhan nganing labanan an paglakop kan Covid-19.\nHagad ninda an subsidiya asin suportang serbisyong sa agricultura siring kan patubig, makinarya sa pag-oma asin pagbasura kan Rice Tarrification Law.


Si Hading Nabucodonosor Asin an Apat na Solteritong Nagsunod ki Jehova | Mga Leksiyon sa Bibliya Para sa mga Aki\nKan darahon ni Nabucodonosor sa Babilonya an mga prinsipe kan Juda, ipinaasikaso niya sinda ki Aspenaz na opisyal sa palasyo. Sinabi niya ki Aspenaz na pilion sa mga ini an mga solteritong may pinakamarahay na salud saka tindog pati pinakamadunong. Tulong taon sindang sasanayon bilang paghahanda sa magigin halangkaw na posisyon ninda sa Babilonya. Kaipuhan nindang makanuod na magbasa, magsurat, saka magtaram kan lengguwaheng Akadiano kan Babilonya. Kaipuhan man nindang kakanon an arog kan kinakakan kan hadi asin kan mga opisyal sa palasyo. Apat sa mga solteritong ini si Daniel, Hananias, Misael, asin Azarias. Tinawan sinda ni Aspenaz nin mga pangaran na Babilonyo: Beltsasar, Sadrac, Mesac, asin Abednego. Mapapapundo daw kan pagtutukdong ini an paglilingkod ninda ki Jehova?\nDeterminado an apat na solteritong ini na magsunod ki Jehova. Aram nindang dai sinda dapat magkakan kan kakanon kan hadi dahil an iba duman maati uyon sa Katugunan ni Jehova. Kaya nagsabi sinda ki Aspenaz: ‘Dai mo tabi kami pagpakakanon kan kakanon kan hadi.’ Nagsimbag si Aspenaz: ‘Pag dai kamo nagkakan kaiyan tapos mahiling kamo kan hadi na maluluya an hawak, gagadanon niya ako!’\nMay naisip si Daniel. Sinabi niya sa nag-aataman sainda: ‘Tawan mo sana tabi kami nin gulay saka tubig sa laog nin sampulong aldaw. Tapos ikumparar mo kami sa ibang solterito na nagkakarakan kan kakanon kan hadi.’ Nag-uyon an nag-aataman.\nPakatapos kan sampulong aldaw, si Daniel saka an tulo niyang amigo mas marahay an hawak kisa sa gabos na ibang solterito. Naugma si Jehova dahil nagsunod sinda saiya. Tinawan niya pa ngani si Daniel nin kadunungan na masabutan an mga bisyon asin mga pangaturugan.\nKan tapos na an pagsasanay, iprinesentar ni Aspenaz an mga hoben na lalaki ki Nabucodonosor. Kinaulay sinda kan hadi asin nahiling kaini na si Daniel, Hananias, Misael, asin Azarias mas matali asin mas alisto kisa gabos na iba pang hoben na lalaki. Pinili niya an apat na ini para maglingkod sa saiyang palasyo. Pirming naghahapot sainda an hadi manungod sa importanteng mga bagay. Pinangyari ni Jehova na magin mas madunong sinda kisa sa gabos na madudunong na lalaki saka mga salamangkero kan hadi.\nDawa nasa ibang nasyon sinda, dai nalingawan ni Daniel, Hananias, Misael, asin Azarias na mga lingkod sinda ni Jehova. Pirmi mo man daw na magigirumduman si Jehova dawa dai mo kaiba an mga magurang mo?\n“Dai mo nuarin man pagpabayaan na menuson nin siisay man an pagigin hoben mo. Imbes, magi kang halimbawa sa mga maimbod kun manungod sa pagtaram, sa paggawi, sa pagkamuot, sa pagtubod, sa kalinigan.”—1 Timoteo 4:12\nMga Hapot: Taano ta nagsunod ki Jehova si Daniel asin an tulo niyang amigo? Paano sinda tinabangan ni Jehova?\nDai nagsamba si Sadrac, Mesac, asin Abednego sa estatwang bulawan na ipinagibo kan hadi kan Babilonya.\nMamibi ki Jehova aroaldaw, arog ni Daniel!